# 三六三

聞如是： ^n1

一時，佛在舍衛國祇樹給孤獨園。 ^n2

爾時，波斯匿王卽敕羣臣：「速嚴寶羽之車，吾欲往世尊所，禮拜問訊。」 ^n3

是時，大王卽出城至世尊所，頭面禮足，在一面坐。 ^n4

爾時，如來與無央數之眾，圍遶說法。是時，七尼揵子，復有七裸形人，復有七黑梵志，復有七裸形婆羅門，去世尊不遠而過。 ^n5

是時，波斯匿王見此諸人去世尊不遠而過，卽白佛言：「觀此諸人經過不住，皆是少欲知足，無有家業。今此世間阿羅漢者，此人最為上首。所以然者，於眾人中極為苦行，不貪利養。」 ^n6

世尊告曰：「大王！竟未識真人羅漢，不以裸形露體名為阿羅漢。大王當知：此皆非真實之行，當念觀察久遠來變。又復當觀可親、知親、可近、知近。 ^n7

所以然者，過去久遠世時有七梵志，在一處學，年極衰弊，以草為衣裳，食以菓蓏，起諸邪見，各生此念：我等持此苦行之法，使後作大國王，或求釋、梵、四天王。 ^n8

爾時，有阿私陀天師是諸婆羅門祖父，知彼梵志心中所念，即從梵天上沒，來至七婆羅門所。
是時，阿私陀天師去天服飾，作婆羅門形，在露地經行。
是時，七梵志遙見阿私陀經行，各懷瞋恚，而作是語：『此是何等著欲之人？在我等梵行人前行，今當咒灰滅之。』
是七梵志卽手掬水灑彼，梵志咒曰：『汝今速為灰土！』 ^n9

然婆羅門遂懷瞋恚，天師顏色倍更端正。所以然者，慈能滅瞋。
是時，七梵志便作是念：我等將不為禁戒退轉乎？我等正起瞋恚，彼人便自端正。 ^n10

爾時，七人與天師便說此偈：
為天乾沓和？羅剎鬼神乎？是時名何等？我等欲知之！ ^n11

是時，阿私陀天師卽時報偈曰：
非天乾沓和，非鬼羅剎神，天師阿私陀，今我身是也。 ^n12

『我今知汝心中所念，故從梵天上來下耳！梵天去此極為玄遠，彼帝釋身亦復如是，轉輪聖王亦不可得，不可以此苦行作釋、梵、四天王！』 ^n13

是時，天師阿私陀便說此偈：
心內若干念，外服而麁獷；但勤修正見，遠離於惡道。
心戒清淨行，口行亦復然；遠離於惡念，必當生天上。 ^n14

是時，七梵志白天師曰：『審是天師乎？』
報曰：『是也。但念梵志不以裸形得生天上；未必修此苦行，得生梵天之處；又非露暴形體，作若干苦行，得生彼處；能攝心意，使不移動，便生天上。不可以卿等所習得生彼處。』 ^n15

大王！觀察此義，不以裸形名為阿羅漢。其凡夫之人欲知真人者，此事不然；然復真人能分別所習凡夫之行。又復凡夫之人不能知凡夫之行，真人便能知凡夫之行。但大王知之，當方便知久遠已來非適今也，當以觀之。如是，大王！當以方便學之。」 ^n16

爾時，波斯匿王白世尊言：「如來所說甚為快哉！非世人所能曉了，然國事猥多，欲還所止。」 ^n17

佛告王曰：「王宜知時。」 ^n18

爾時，王卽從座起，禮世尊足，便退而去。 ^n19

爾時，波斯匿王聞佛所說，歡喜奉行！^n20
