# 那梨迦經

如是我聞：一時，佛住那梨迦聚落繁耆迦精舍。 ^n1

爾時，那梨迦聚落多人命終。 ^n2

時有眾多比丘，著衣持缽，入那梨迦聚落乞食。聞那梨迦聚落：罽迦舍優婆塞命終，尼迦吒、佉楞迦羅、迦多梨沙、婆闍露、優婆闍露、梨色吒、阿梨色吒、跋陀羅須跋陀羅、耶舍、耶輸陀、耶舍鬱多羅，悉皆命終。 ^n3

聞已，還精舍，舉衣缽，洗足已，詣佛所，稽首佛足，退坐一面，白佛言：「世尊！我等眾多比丘，晨朝入那梨迦聚落乞食，聞罽迦舍優婆塞等命終。世尊！彼等命終，當生何處？」 ^n4

佛告諸比丘：「彼罽迦舍等，已斷五下分結，得阿那含，於天上般涅槃，不復還生此世。」 ^n5

諸比丘白佛：「世尊！復有過二百五十優婆塞命終，復有五百優婆塞，於此那梨迦聚落命終。〔世尊！彼等命終，當生何處？〕」 ^n6

佛告諸比丘：「〔此那梨迦聚落，過二百五十優婆塞命終，皆三結盡，貪、恚、癡薄，得斯陀含，當受一生，究竟苦邊；復有五百優婆塞，於此那梨迦聚落命終，三結盡，得須陀洹，不墮惡趣法，決定正向三菩提，七有天人往生，究竟苦邊。〕 ^n7

汝等隨彼命終、彼命終而問者，徒勞耳！非是如來所樂答者。夫生者有死，何足為奇！如來出世及不出世，法性常住。 ^n8

彼如來自知成等正覺，顯現、演說、分別、開示，所謂是事有故是事有，是事起故是事起，緣無明有行，乃至緣生有老病死、憂悲惱苦，如是苦陰集。無明滅則行滅，乃至生滅則老病死、憂悲惱苦滅，如是苦陰滅。 ^n8

今當為汝說《法鏡經》，諦聽！善思！當為彼說。何等為《法鏡經》？謂聖弟子於佛不壞淨，於法、僧不壞淨，聖戒成就。」 ^n9

佛說此經已，諸比丘聞佛所說，歡喜奉行。^n10
