# 三四七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說七事水喻，人亦如是。諦聽！諦聽！善思念之。」 ^n3

諸比丘對曰：「如是，世尊！」 ^n4

世尊告曰：「彼云何七事水喻而似人？猶如有人沒在水底，如復有人暫出水還沒，如復有人出水觀看，如復有人出頭而住，如復有人於水中行，如復有人出水而欲到彼岸，如復有人已到彼岸。是謂，比丘！七事水喻出現於世。 ^n5

彼云何人沒在水底而不得出？於是，或有一人不善之法，遍滿其體，當經歷劫數，不可療治，是謂此人沒在水底。 ^n6a

彼何等人出水還沒？或有一人信根漸薄，雖有善法而不牢固，彼身、口、意行善，後復身、口、意行不善法，身壞命終，生地獄中，是謂此人出水還沒。 ^n6b

彼何等人出水觀看？於是，或有人有信善根，身、口、意行，更不增益其法，自守而住，彼身壞命終，生阿須倫中，是謂此人出水而觀。 ^n6c

彼何等人出水住者？於是，或有人有信精進，斷三結使，更不退轉，必至究竟成無上道，是謂此人出水而住。 ^n6d

彼何等人欲渡水者？於是，或有人信根精進，恆懷慚愧，斷三結使，淫、怒、癡薄，來至此世而斷苦際，是謂此人欲渡水者。 ^n6e

彼何等人欲至彼岸？或有人信根精進，斷下五結，成阿那含，即彼般涅槃，更不來此世，是謂此人欲至彼岸者也。 ^n6f

何等人已至彼岸者？於是，或有一人，信根精進而懷慚愧，盡有漏成無漏，於現法中而自娛樂：生死已盡，梵行已立，所作已辦，更不復受胎，如實知之。於此無餘涅槃界而般涅槃，是謂此人已渡彼岸者也。 ^n6g

是謂，比丘！有此七人水喻向汝等說。諸佛世尊所應修行接度人民，今已施行。
當在閑居靜處，若在樹下，當念坐禪，勿起懈怠，此是我之教誨！」 ^n7

爾時，諸比丘聞佛所說，歡喜奉行！^n8
