# 因陀羅柱經

如是我聞：一時，佛住〔波羅奈〕仙人住處鹿野苑中。 ^n1

爾時，世尊告諸比丘：「如小綿丸、小劫貝華丸，置四衢道頭，四方風吹，則隨風去，向於一方。 ^n2a

如是若沙門、婆羅門，於苦聖諦不如實知，於苦集聖諦、於苦滅聖諦、苦滅道跡聖諦不如實知，當知彼沙門、婆羅門，常觀他面，常隨他說；以不如實知故，聞彼所說，趣說而受，當知此人不宿修習智慧故。 ^n2b

譬如因陀羅柱，銅鐵作之，於深入地中，四方猛風不能令動。 ^n3a

如是沙門、婆羅門，於苦聖諦如實知，苦集聖諦、苦滅聖諦、苦滅道跡聖諦如實知者，當知是沙門、婆羅門，不視他面，不隨他語，是沙門、婆羅門智慧堅固，本隨習故，不隨他語。 ^n3b

是故，比丘！於四聖諦當勤方便，起增上欲，精進修學。」 ^n4

佛說是經已，諸比丘聞佛所說，歡喜奉行。^n5
