# 猴經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「大雪山中寒冰嶮處，尚無猿猴，況復有人！ ^n2a

或復有山，猿猴所居而無有人。 ^n2b

或復有山，人、獸共居。 ^n2c

於猿猴行處，獵師以黐膠塗其草上。有黠猿猴，遠避而去。愚癡猿猴，不能遠避，以手小觸即膠其手；復以二手欲解求脫，即膠二手；以足求解，復膠其足；以口齧草，輒復膠口；五處同膠，聯捲臥地。獵師既至，即以杖貫擔負而去。比丘！當知愚癡猿猴，捨自境界父母居處，遊他境界，致斯苦惱。 ^n3a

如是比丘！愚癡凡夫依聚落住，晨朝著衣持缽，入村乞食，不善護身，不守根門，眼見色已則生染著，耳、聲，鼻、香，舌、味，身、觸，皆生染著。愚癡比丘，內根、外境被五縛已，隨魔所欲。 ^n3b

是故，比丘！當如是學：於自所行處、父母境界依止而住，莫隨他處、他境界行。 ^n4

云何比丘自所行處、父母境界？ ^n5

謂四念處：身身觀念住，受、心、法法觀念住。」 ^n6

佛說此經已，諸比丘聞佛所說，歡喜奉行。^n7
