# 得善勝經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，天、阿修羅對陣欲戰。釋提桓因語毘摩質多羅阿修羅王：「莫得各各共相殺害，但當論議，理屈者伏。」 ^n2a

毘摩質多羅阿修羅王言：「設共論議，誰當證知理之通塞？」 ^n2b

天帝釋言：「諸天眾中，自有智慧明記識者；阿修羅眾，亦復自有明記識者。」 ^n2c

毘摩質多羅阿修羅言：「可爾。」 ^n2d

釋提桓因言：「汝等可先立論，然後我當隨後立論，則不為難。」 ^n2e

時毘摩質多羅阿修羅王即說偈立論言：
我若行忍者，於事則有闕，愚癡者當言，怖畏故行忍。 ^n2f

釋提桓因說偈答言：
正使愚癡者，言恐怖故忍，及其不言者，於理何所傷！但自觀其義，亦觀於他義，彼我悉獲安，斯忍為最上。 ^n2g

毘摩質多羅阿修羅復說偈言：
若不制愚癡，愚癡則傷人，猶如兇惡牛，捨走逐觸人。執杖而強制，怖畏則調伏，是故堅持杖，折伏彼愚夫。 ^n2h

帝釋復說偈言：
我常觀察彼，制彼愚夫者，愚者瞋恚盛，智以靜默伏，不瞋亦不害，常與賢聖俱。惡罪起瞋恚，堅住如石山，盛瞋恚能持，如制逸馬車，我說善御士，非謂執繩者。 ^n2i

爾時，天眾中有天智慧者，阿修羅眾中有阿修羅智慧者，於此偈思惟、稱量、觀察，作是念：毘摩質多羅阿修羅所說偈，終竟長夜起於鬥訟戰諍，當知毘摩質多羅阿修羅王，教人長夜鬥訟戰諍。釋提桓因所說偈，長夜終竟息於鬥訟戰諍，當知天帝釋長夜教人息於鬥訟戰諍：當知帝釋善論得勝。」 ^n2j

佛告諸比丘：「釋提桓因以善論議，伏阿修羅。諸比丘！釋提桓因於三十三天為自在王，立於善論，讚歎善論，汝等比丘！亦應如是，正信非家，出家學道，亦當善論，讚歎善論，應當學！」 ^n3

佛說此經已，諸比丘聞佛所說，歡喜奉行。^n4
