# 四三一

聞如是： ^n1

一時，佛在舍衛國祇樹給孤獨園。 ^n2

爾時，眾多比丘集普會講堂，各生此念：今如來甚奇！甚特！過去取般涅槃者，亦復知彼姓名、種族、持戒、翼從，皆悉分明，三昧、智慧、解脫、解脫見慧，身壽有長短，皆悉知之。云何，諸賢！為是如來分別法處，極為清淨，知彼諸佛姓字所出之處乎？為是諸天來至佛所而告此耶？ ^n3

爾時，世尊以天耳徹聞眾多比丘各興此論，便往至諸比丘所，在中央坐。 ^n4

爾時，世尊告諸比丘：「汝等集此為何等論？欲說何法？」 ^n5

諸比丘白佛言：「我等集此，論正法之要。諸人各興此論議：如來甚奇！甚特！乃能知過去諸佛世尊名字姓號，智慧多少，靡不貫博，甚可奇雅！云何，諸賢！為是如來分別法界，極為清淨，知彼諸佛姓字所出之處乎？為是諸天來至佛所而告此耶？」 ^n6

爾時，世尊告諸比丘：「汝等欲得聞過去諸佛神智之力乎？姓字名號、壽命長短耶？」 ^n7

諸比丘對曰：「今正是時，唯願世尊敷演其義！」 ^n8

佛告諸比丘：「汝等善思念之，吾當與汝廣演其義。」
爾時，眾多比丘從佛受教。 ^n9

世尊告曰：「比丘當知：過去九十一劫有佛出世，號毗婆尸如來、至真、等正覺。復次，三十一劫有佛出世，名式詰如來、至真、等正覺。復於彼三十一劫內有佛，名毗舍羅婆如來出世。於此賢劫中有佛出世，名拘屢孫如來。復於賢劫中有佛出世，名拘那含牟尼如來、至真、等正覺。復於賢劫中有佛出世，名曰迦葉。復於賢劫中，我出現世，釋迦文如來、至真、等正覺。」 ^n10

爾時，世尊便說此偈：
九十一劫中，有佛毗婆尸；三十一劫中，式詰如來出；
復於彼劫中，毗舍如來現；今日賢劫中，四佛復出世；
拘孫那迦葉，如日照世間；欲知名字者，其號悉如是。 ^n11

「毗婆尸如來者出剎利種，式詰如來亦出剎利種，毗舍羅婆如來亦出剎利種，拘屢孫如來出婆羅門種，拘那含牟尼如來出婆羅門種，迦葉如來出婆羅門種，如我今出剎利種。」 ^n12

爾時，世尊便說此偈：
前佛有現者，皆出剎利種；拘孫至迦葉，出於婆羅門。
最尊無能及，我今天人師；諸根而淡泊，出於剎利姓。 ^n13

「毗婆尸如來姓瞿曇，式詰如來亦出瞿曇，毗舍羅婆亦出瞿曇，迦葉如來出迦葉姓，拘樓孫、拘那含牟尼亦出迦葉姓，同上而無異，我今如來姓瞿曇。」 ^n14

爾時，世尊便說此偈：
如初諸三佛，出於瞿曇種；後三至迦葉，出於迦葉姓。
如我今現在，天人所奉敬；諸根而淡泊，出於瞿曇姓。 ^n15

「比丘當知：毗婆尸如來姓拘鄰若，式詰如來亦出拘鄰若，毗舍羅婆如來亦出拘鄰若，拘屢孫如來出婆羅墮，拘那含牟尼如來亦出婆羅墮，迦葉如來亦出婆羅墮，如我今如來、至真、等正覺出於拘鄰若。」 ^n16

爾時，世尊便說此偈：
如初諸三佛，出於拘鄰若；後三至迦葉，出於婆羅墮。
如我今現在，天人所奉敬；諸根而淡泊，出於拘鄰若。 ^n17

「毗婆尸如來坐波羅利華樹下而成佛道，式詰如來坐分陀利樹下而成佛道，毗舍羅婆如來坐波羅樹下而成佛道，拘屢孫如來坐尸利沙樹下而成佛道，拘那含牟尼如來坐優頭跋羅樹下而成佛道，迦葉如來坐尼拘留樹下而成道果，如我今日如來坐吉祥樹下而成佛道。」 ^n18

爾時，世尊便說此偈：
初一成佛道，波羅利樹下；式坐分陀利，毗舍坐波羅；
拘孫坐尸利，拘那跋羅下；迦葉拘留樹，吉祥我成道；
七佛天中天，照明於世間；因緣坐諸樹，各成其道果。 ^n19

「毗婆尸如來弟子有十六萬八千之眾，式詰如來弟子之眾有十六萬，毗舍羅婆如來弟子之眾十萬，拘屢孫如來弟子之眾有八萬人，拘那含牟尼如來弟子之眾有七萬人，迦葉如來弟子之眾有六萬眾，如我今日弟子之眾，有千二百五十人，皆是阿羅漢，諸漏永盡，無復諸縛。」 ^n20

爾時，世尊便說此偈：
百千六萬八，毗婆尸弟子；百千及六萬，式詰弟子眾；
百千比丘眾，毗舍婆弟子；拘孫八萬眾，拘那含七萬；
迦葉六萬眾，皆是阿羅漢；我今釋迦文，千二百五十；
皆是真人行，布現於法教；遺法餘弟子，其數不可計。 ^n21

「毗婆尸如來侍者，名曰大導師；式詰如來侍者，名曰善覺；毗舍羅婆如來侍者，名曰勝眾；拘屢孫如來侍者，名曰吉祥；拘那含牟尼如來侍者，名曰毗羅先；迦葉如來侍者，名曰導師；我今侍者，名曰阿難。」 ^n22

爾時，世尊便說此偈：
大道及善覺，勝眾與吉祥；毗羅先導師，阿難第七侍；
此人供養聖，無有不得時；諷誦又受持，不失其義理。 ^n23

「毗婆尸如來壽八萬四千歲，式詰如來壽七萬歲，毗舍羅婆如來壽六萬歲，拘屢孫如來壽五萬歲，拘那含如來壽四萬歲，迦葉如來壽二萬歲，如我今日壽極減少，極壽不過百歲。」 ^n24

爾時，世尊便說斯偈：
初佛八萬四，次佛七萬歲；毗舍婆六萬，拘留壽五萬；
二萬二萬年，是拘那含壽；迦葉壽二萬，唯我壽百年。 ^n25

「如是，諸比丘！如來觀知諸佛姓名號字，皆悉分明，種類出處靡不貫練，持戒、智慧、禪定、解脫皆悉了知。」 ^n26

爾時，阿難白世尊言：「如來亦說，過去恆沙諸佛取滅度者，如來亦知；當來恆沙諸佛方當來者，如來亦知。如來何故不記爾許佛所造？今但說七佛本末。」 ^n27

佛告阿難：「皆有因緣本末故，如來說七佛之本末；過去恆沙諸佛，亦說七佛本末；將來彌勒出現世時，亦當記七佛之本末；若師子應如來出時，亦當記七佛之本末；若承柔順佛出世時，亦當記七佛之本末；若光焰佛出現世時，亦當記七佛之名號；若無垢佛出現世時，亦當記迦葉之本末；若寶光佛出現世時，亦當記釋迦文之本末。」 ^n28

爾時，世尊便說此偈：
師子、柔順、光，無垢及寶光；彌勒之次第，皆當成佛道。
彌勒記式佛，師子記毗舍，柔順記拘孫，光焰記牟尼，
無垢記迦葉，皆說曩所緣；寶光成三佛，亦當記我號。
過去諸三佛，及以將來者，皆當記七佛，曩所之本末。 ^n29

「由此因緣故，如來記七佛名號耳！」 ^n30

爾時，阿難白世尊言：「此經名何等？當云何奉行？」 ^n31

佛告阿難：「此經名曰記佛名號，當念奉行！」 ^n32

爾時，阿難及諸比丘聞佛所說，歡喜奉行！^n33
