# 拔箭經

如是我聞：一時，佛住〔波羅奈〕國仙人住處鹿野苑中。 ^n1

爾時，世尊為比丘眾，說四聖諦相應法：謂此苦聖諦，此苦集聖諦，此苦滅聖諦，此苦滅道跡聖諦。 ^n2

時尊者婆耆舍在會中，作是念：我今當於世尊面前，讚歎拔箭之譬。如是念已，即從座起，整衣服，合掌白佛言：「唯然世尊！欲有所說。唯然善逝！欲有所說。」 ^n3

佛告婆耆舍：「隨所樂說。」 ^n4

時尊者婆耆舍即說偈言：
我今敬禮佛，哀愍諸眾生，第一拔利箭，善解治眾病。迦露醫投藥，波怙羅治藥，及彼瞻婆耆，耆婆醫療病，或有病小差，名為善治病，後時病還發，抱病遂至死。正覺大醫王，善投眾生藥，究竟除眾苦，不復受諸有。乃至百千種，那由他病數，佛悉為療治，究竟於苦邊。諸醫來會者，我今悉告汝，得甘露法藥，隨所樂而服。第一拔利箭，善覺知眾病，治中之最上，故稽首瞿曇。 ^n5

尊者婆耆舍說是語時，諸比丘聞其所說，皆大歡喜。^n6
