# 棄舍經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「非汝有者當棄捨，捨彼法已，長夜安樂。 ^n2

諸比丘！於意云何？於此祇桓中諸草木枝葉，有人持去，汝等頗有念言：此諸物是我所，彼人何故輒持去？」 ^n3

答言：「不也，世尊！所以者何，彼亦非我，非我所故。」 ^n4

「汝諸比丘亦復如是，於非所有物，當盡棄捨，捨彼法已，長夜安樂。何等為非汝所有？ ^n5

謂眼，眼非汝所有，彼應棄捨，棄捨彼法已，長夜安樂。 ^n6a

耳、鼻、舌、身、意，亦復如是。 ^n6b

云何比丘！眼是常耶？為非常耶？」 ^n7a

答言：「無常，世尊！」 ^n7b

復問：「若無常者，是苦耶？」 ^n7c

答言：「是苦，世尊！」 ^n7d

復問：「若無常、苦者，是變易法，多聞聖弟子寧於中見我、異我、相在不？」 ^n7e

答言：「不也，世尊！」 ^n7f

「耳、鼻、舌、身、意，亦復如是。 ^n8

多聞聖弟子於此六入處，觀察非我、非我所，觀察已，於諸世間都無所取，無所取故無所著，無所著故自覺涅槃：我生已盡、梵行已立、所作已作、自知不受後有。」 ^n9

佛說此經已，諸比丘聞佛所說，歡喜奉行。^n10
