# 三種調馬經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「世間有三種調馬，何等為三種？有馬捷疾具足、色不具足、形體不具足；有馬色具足、捷疾具足、形體不具足；有馬捷疾具足、色具足、形體具足。 ^n2

如是有三種調士夫相，何等為三？有士夫捷疾具足、色不具足、形體不具足；有士夫捷疾具足、色具足、形體不具足：有士夫捷疾具足、色具足、形體具足。 ^n3

比丘！〔何等為士夫〕捷疾具足、色不具足、形體不具足？有士夫於此苦如實知，此苦集、此苦滅、此苦滅道跡如實知。如是觀者，三結斷：身見、戒取、疑。此三結斷，得須陀洹，不墮惡趣法，決定正趣三菩提，七有天人往生，究竟苦邊，是名捷疾具足。 ^n4a

何等為非色具足？若有問阿毗曇、律，不能以具足句、味，次第隨順，具足解說，是名色不具足。 ^n4b

云何形體不具足？非大德名聞，〔不能〕感致衣被、飲食、床臥、湯藥、眾具。 ^n4c

是名士夫捷疾具足、色不具足、形體不具足。 ^n4d

何等為捷疾具足，色具足，形體不具足？謂士夫此苦如實知，此苦集、此苦滅、此苦滅道跡如實知，乃至究竟苦邊，是捷疾具足。 ^n5a

何等為色具足？若問阿毘曇、律，乃至能為解說，是名色具足。 ^n5b

何等為形體不具足？非大德名聞，不能感致衣被、飲食、臥具、湯藥。 ^n5c

是名士夫捷疾具足、色具足、形體不具足。 ^n5d

何等為士夫捷疾具足、色具足、形體具足？謂士夫此苦如實知，此苦集、此苦滅、此苦滅道跡如實知，乃至究竟苦邊，是名捷疾具足。 ^n6a

何等為色具足？若問阿毘曇、律，乃至能解說，是名色具足。 ^n6b

何等為形體具足？大德名聞，乃至臥具、湯樂，是名形體具足。 ^n6c

是名士夫捷疾具足、色具足、形體具足。」 ^n6d

佛說此經已，諸比丘聞佛所說，歡喜奉行。^n7
