# 一五八

聞如是： ^n1

一時，佛在舍衛國祇樹給孤獨園。 ^n2

爾時，梵志女名須深，往至尊者大拘絺羅所。到已，頭面禮足，在一面坐。 ^n3

爾時，彼梵志女須深白拘絺羅曰：「優蹋藍弗、羅勒迦藍，此深法中，竟不受化，各取命終。世尊記此二人曰：『一人生不用處，一人生有想無想處。此二人盡其壽命，各復命終，一人當為邊地國王，傷害人民，不可稱計。一人當為著翅惡狸，飛行走獸無得脫者，命終之後各生地獄中。』然復世尊不記彼人何時當盡苦際，何故世尊不記彼人當盡苦際？」 ^n4

爾時，尊者拘絺羅語須深女人曰：「所以世尊不說者，皆由無人問此義故，是故，世尊不記彼人何時當盡苦際。」 ^n5

須深女人曰：「於是如來以取涅槃，是故不得問之。若當在世者，便往問其義，如今尊者拘絺羅與我說之，彼人何時當盡苦際？」 ^n6

爾時，尊者拘絺羅便說此偈：
種種果不同，眾生趣亦然；自覺覺人者，我無此辯說。
禪智解脫辯，憶本天眼通；能盡苦原本，我無此辯說。 ^n7

爾時，須深女人便說此偈：
善逝有此智，質直無瑕穢；勇猛有所伏，求於大乘行。 ^n8

是時，尊者拘絺羅復說此偈：
是意甚難得，能獲異法要；難為能辦之，向於奇特事。 ^n9

爾時，尊者與彼須深女人具說法要，便發喜心。 ^n10

時，彼女人卽從座起，頭面禮足，便退而去。 ^n11

時，須深女人聞尊者拘絺羅所說，歡喜奉行！^n12
