# 敬僧經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，有天帝釋，欲入園觀，王敕御者，令嚴駕千馬之車。 ^n2a

御者受教，即嚴駕已，還白帝釋：乘已嚴駕，惟王知時。 ^n2b

爾時，帝釋從常勝殿來下，周向諸方，合掌恭敬。 ^n2c

時彼御者見天帝釋從殿來下，住於中庭，周向諸方，合掌恭敬，見已驚怖，馬鞭落地，而說偈言：
諸方唯有人，臭穢胞胎生，神處穢死屍，飢渴常燋然。何故憍尸迦，故重於非家？為我說其義，飢渴願欲聞。 ^n2d

時天帝釋說偈答言：
我正恭敬彼，能出非家者，自在遊諸方，不計其行止。城邑國土色，不能累其心，不畜資生具，一往無欲定，往則無所求，唯無為為樂，言則定善言，不言則寂定。諸天阿修羅，各各共相違；人間自共諍，相違亦如是。唯有出家者，於諸諍無諍，於一切眾生，放捨於刀杖。於財離財色，不醉亦不荒，遠離一切惡，是故敬禮彼。 ^n2e

是時御者復說偈言：
天王之所敬，是必世間勝，故我從今日，當禮出家人。 ^n2f

如是說已，天帝釋敬禮諸方一切僧畢，昇於馬車，遊觀園林。」 ^n2g

佛告比丘：「彼天帝釋於三十三天為自在王，而常恭敬眾僧，亦常讚歎恭敬僧功德。汝等比丘！正信非家，出家學道，亦當如是恭敬眾僧，亦當讚歎敬僧功德。」 ^n3

佛說此經已，諸比丘聞佛所說，歡喜奉行。
〔帝釋、摩訶離，以何因、夜叉，得眼、得善勝。〕
〔縛繫及敬佛，敬法、禮僧十。〕^n4
