# 三正士經

如是我聞：一時，佛住支提竹園精舍。 ^n1

爾時，有三正士出家未久，所謂尊者〔阿那律陀〕、尊者難提、尊者金毘羅。 ^n2

爾時，世尊知彼心中所念而為教誡：「比丘！此心、此意、此識；當思惟此、莫思惟此，斷此欲、斷此色，身作證具足住。 ^n3a

〔受、想、行、識，亦復如是。〕 ^n3b

比丘！寧有色若常、不變易、正住不？」 ^n4a

比丘白佛：「不也，世尊！」 ^n4b

佛告比丘：「善哉！善哉！色是無常、〔變易〕之法，厭、離欲、滅、寂、沒。如是色從本以來，一切無常、苦、變易法。如是知已，緣彼色生諸漏、害、熾然、憂惱，皆悉斷滅。斷滅已無所著，無所著已安樂住，安樂住已得般涅槃。 ^n4c

受、想、行、識，亦復如是。」 ^n5

佛說此經時，三正士不起諸漏，心得解脫。 ^n6

佛說此經已，諸比丘聞佛所說，歡喜奉行。^n7
