# 純陀經

如是我聞：一時，佛在王舍城迦蘭陀竹園。 ^n1

爾時，尊者舍利弗住摩竭提那羅聚落，疾病涅槃；純陀沙彌瞻視供養。 ^n2

爾時，尊者舍利弗因病涅槃。 ^n3

時純陀沙彌供養尊者舍利弗已，取餘舍利，擔持衣缽，到王舍城；舉衣缽，洗足已，詣尊者阿難所，禮尊者阿難足已，卻住一面，白尊者阿難：「尊者當知！我和上尊者舍利弗已涅槃，我持舍利及衣缽來。」 ^n4

於是尊者阿難聞純陀沙彌語已，往詣佛所，白佛言：「世尊！我今舉體離解，四方易韻，持辯閉塞。純陀沙彌來語我言：和上舍利弗已涅槃，持餘舍利及衣缽來。」 ^n5

佛言：「云何阿難！彼舍利弗持所受戒身涅槃耶？定身、慧身、解脫身、解脫知見身涅槃耶？」 ^n6

阿難白佛言：「不也，世尊！」 ^n7

佛告阿難：「若法我自知，成等正覺所說，謂四念處、四正斷、四如意足、五根、五力、七覺支、八道支涅槃耶？」 ^n8

阿難白佛：「不也，世尊！雖不持所受戒身，乃至道品法而涅槃，然尊者舍利弗，持戒多聞，少欲知足，常行遠離，精勤方便，攝念安住，一心正受；捷疾智慧、深利智慧、超出智慧、分別智慧、大智慧、廣智慧、甚深智慧、無等智慧、智寶成就；能〔示〕、能教、能照、能喜捨、能讚歎，為眾說法。是故世尊！我為法故，為受法者故，愁憂苦惱。」 ^n9

佛告阿難：「汝莫愁憂苦惱！所以者何？若〔生〕、若起、若作、有為、敗壞之法，何得不壞？欲令不壞者，無有是處。 ^n10

我先已說：一切所愛念種種諸物、適意之事，一切皆是乖離之法，不可常保。 ^n11

譬如大樹，根、莖、枝、葉、華、果茂盛，大枝先折。 ^n12a

如大寶山，大巖先崩。 ^n12b

如是如來大眾眷屬，其大聲聞先般涅槃。 ^n13

若彼方有舍利弗住者，於彼方我則無事，然其彼方，我則不空，以有舍利弗故，我先已說故。 ^n14

汝今阿難！如我先說，所可愛念種種適意之事，皆是別離之法。是故汝今莫大愁毒。 ^n15

阿難！當知如來不久亦當過去。 ^n16

是故阿難！當作自洲而自依，當作法洲而法依，當作不異洲、不異依。」 ^n17

阿難白佛：「世尊！云何自洲以自依？云何法洲以法依？云何不異洲、不異依？」 ^n18

佛告阿難：「若比丘，〔內〕身身觀念處，精勤方便，正智、正念，調伏世間貪憂；如是外身、內外身。 ^n19a

受、心、法法觀念處，亦如是說。 ^n19b

阿難！是名自洲以自依，法洲以法依，不異洲、〔不異依〕。」 ^n20

佛說此經已，諸比丘聞佛所說，歡喜奉行。^n21
