# 複瘡經

如是我聞：一時，佛住舍衛國祇樹給孤獨園。 ^n1

爾時，世尊晨朝著衣持缽，入舍衛城乞食。食畢，還精舍，洗足已，入安陀林坐禪。 ^n2

時有異比丘，亦復晨朝著衣持缽，入舍衛城乞食。食畢，還精舍，洗足已，入安陀林，坐一樹下，入晝正受。是比丘入晝正受時，有惡不善覺起，依貪嗜心。 ^n3

時有天神，依安陀林住止者，作是念：此比丘不善不類，於安陀林坐禪，而起不善覺，心依惡貪，我當往呵責。作是念已，往語比丘言：「比丘！比丘！作瘡疣耶？」 ^n4

比丘答言：「當治令愈。」 ^n5

天神語比丘：「瘡如鐵鑊，云何可復？」 ^n6

比丘答言：「正念、正智，足能令復。」 ^n7

天神白言：「善哉！善哉！此是真賢治瘡。如是治瘡，究竟能愈，無有發時。」 ^n8

爾時，世尊晡時從禪覺，還祇樹給孤獨園，入僧中，於大眾前敷座而坐。告諸比丘：「我今晨朝著衣持缽，入舍衛城乞食，乞食還，至安陀林坐禪，入晝正受。有一比丘，亦乞食還，至安陀林，坐一樹下，入晝正受。而彼比丘起不善覺，心依惡貪。有天神依安陀林住，語比丘言：比丘！比丘！作瘡疣耶？如上廣說，乃至如是比丘，善哉！善哉！此治眾賢。」 ^n9

爾時，世尊即說偈言：
士夫作瘡疣，自生於苦患，願求世間欲，心依於惡貪。以生瘡疣故，蛆蠅競來集；愛求為瘡疣，蛆蠅諸惡覺，及諸貪嗜心，皆悉從意生。鑽鑿士夫心，以求華名利，欲火轉熾然，妄想不善覺，身心日夜羸，遠離寂靜道。若內心寂靜，決定智明了，無有斯瘡疣，見佛安隱路。正士所遊跡，賢聖善宜說，明智所知道，不復受諸有。 ^n10

佛說此經已、諸比丘聞佛所說，歡喜奉行。^n11
