# 族本經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。 ^n2

時彼天子說偈問佛：「為有族本不？有轉生族耶？有俱相屬無？云何解於縛？」 ^n3

爾時，世尊說偈答言：
我無有族本，亦無轉生族，俱相屬永斷，解脫一切縛。 ^n4

時彼天子復說偈言：
何名為族本？云何轉生族？
云何俱相屬？何名為堅縛？ ^n5

爾時，世尊說偈答言：
母為世族本，妻名轉生族，子俱是相屬，愛欲為堅縛。我無此族本，亦無轉生族，俱相屬亦無，是名脫堅縛。 ^n6

時彼天子復說偈言：
善哉無族本，無生族亦善，善哉無相屬，善哉縛解脫！久見婆羅門，逮得般涅槃！一切怖已過，永超世恩愛。 ^n7

時彼天子聞佛所說，歡喜隨喜，稽首佛足，即沒不現。^n8
