# 一八四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三不牢要。
云何為三？身不牢要、命不牢要、財不牢要。
是謂比丘！有此三不牢要。
於此，比丘！三不牢要中，當求方便，成三牢要。
云何為三？不牢要身，求於牢要；不牢要命，求於牢要；不牢要財，求於牢要。 ^n3

云何不牢要身，求於牢要？所謂謙敬禮拜，隨時問訊。是謂不牢要身，求於牢要。 ^n4a

云何不牢要命，求於牢要？於是，若有善男子、善女人盡形壽不殺生，不加刀杖，常知慚愧，有慈悲心，普念一切眾生。
盡形壽不盜，恆念惠施，心無悋想。盡形壽不淫，亦不他淫。盡形壽不妄語，常念至誠，不欺世人。盡形壽不飲酒，意不錯亂，持佛禁戒。是謂命不牢要，求於牢要。 ^n4b

云何財不牢要，求於牢要？若有善男子、善女人常念惠施，與沙門、婆羅門、諸貧匱者，須食者與食，須漿與漿，衣被、飲食、牀敷臥具、病瘦醫藥、舍宅、城郭，所須之具悉皆與之。如是，財不牢要，求於牢要。 ^n4c

是謂比丘！以此三不牢要，求此三牢要。」 ^n5

爾時，世尊便說此偈：
知身不牢要，命亦不牢固；財貨衰耗法，當求牢要者。
人身甚難得，命亦不久停；財貨磨滅法，歡喜念惠施。 ^n6

爾時，諸比丘聞佛所說，歡喜奉行！
第一德福業，三因三安瞿，三夜病惡行，苦除不牢要。^n7
