# 憂惱生起經

如是我聞：一時，佛住舍衛國祇樹給孤獨圉。 ^n1

爾時，世尊告諸比丘：「何所有故何所起？何所繫？何所著？何所見我？若未起憂悲惱苦令起，已起憂悲惱苦重令增廣？」 ^n2

諸比丘白佛言：「世尊是法根、法眼、法依，唯願廣說，諸比丘聞已，當受奉行。」 ^n3

佛告諸比丘：「色有故，色起，色繫著故，於色見我，未起憂悲惱苦令起，已起憂悲惱苦重令增廣。 ^n4a

受、想、行、識，亦復如是。 ^n4b

諸比丘！於意云何？色為常耶？為非常耶？」 ^n5a

答曰：「無常，世尊！」 ^n5b

復問：「若無常者，是苦耶？」 ^n5c

答曰：「是苦，世尊！」 ^n5d

「如是比丘！若無常者是苦，是苦有故，是事起、繫著、見我，若未起憂悲惱苦令起，已起憂悲惱苦重令增廣。 ^n5e

受、想、行、識，亦復如是。 ^n6

是故諸比丘！諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、非異我、不相在，是名正慧。 ^n7

受、想、行、識，亦復如是。 ^n8

若復見、聞、覺、識，起、求，〔隨〕憶、隨覺、隨觀，彼一切非我、非異我、不相在，是名正慧。 ^n9

若見有我，有世間，有此世、有他世，常、恆、不變易，彼一切非我、非異我、不相在，是名正慧。 ^n10

若復有見；非此世我、非此世我所，非當來我、非當來我所，彼一切非我、不異我、不相在，是名正慧。 ^n11

若多聞聖弟子，於此六見處，觀察非我、非我所。如是觀者，於佛狐疑斷，於法、僧狐疑斷，是名比丘多聞聖弟子，不復堪任作身、口、意業，趣三惡道；正使放逸，聖弟子決定向三菩提，七有天人往來，作苦〔後〕邊。」 ^n12

佛說此經已，諸比丘聞佛所說，歡喜奉行。 ^n13

次經亦如是。差別者：「苦、集、滅、道狐疑斷。」 ^n14

次經亦如是。差別者：「佛、法、僧、苦、集、滅、道狐疑斷。」^n15
