# 二四○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「如來出世有四無所畏，如來得此四無所畏，便於世間無所著，在大眾中而師子吼轉於梵輪。
云何為四？ ^n3

我今已辦此法，正使沙門、婆羅門、魔、若魔天，蜎飛蠕動之類，在大眾中言我不成此法，此事不然，於中得無所畏，是為第一無所畏。 ^n4a

如我今日諸漏已盡，更不受胎，若有沙門、婆羅門，眾生之類，在大眾中言我諸漏未盡者，此事不然，是謂第二無所畏。 ^n4b

我今已離愚闇法，欲使還就愚闇之法者，終無此處！若復沙門、婆羅門、魔、若魔天，眾生之類，在大眾中言我還就愚闇之法者，此事不然，是謂如來三無所畏。 ^n4c

諸賢聖出要之法，盡於苦際；欲使不出要者，終無此處！若有沙門、婆羅門、魔、若魔天，眾生之類，在大眾中言如來不盡苦際者，此事不然，是謂如來四無所畏。 ^n4d

如是，比丘！如來四無所畏在大眾之中，能師子吼轉於梵輪。
如是，比丘！當求方便，成四無所畏。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
