# 三九五

聞如是： ^n1

一時，佛在優迦羅竹園中，與大比丘眾五百人俱。 ^n2

爾時，世尊告諸比丘：「我今與汝當說妙法，初善、中善、竟善，義理深邃，清淨修行梵行，此經名曰：『一切諸法之本。』汝等善思念之！」 ^n3

諸比丘對曰：「如是，世尊！」
是時，諸比丘從佛受教。 ^n4

佛告之曰：「彼云何名為一切諸法之本？ ^n5

於是，比丘！凡夫之人不覩賢聖之教，亦不掌護如來言教，不親近善知識，不受善知識言教。彼觀此地如實知之，此是地如審是地；如實是地，亦復是水，亦復是火，亦復是風，四事合以為人，愚者之所娛樂。天自知為天，樂於天中；梵天自知為梵天；大梵自知為大梵，無能出者；光音天還自相知由知光音天來；遍淨天自知為遍淨天；果實天自知為果實天而不錯亂；阿毗耶陀天自知為阿毗耶陀天；空處天自知為空處天；識處天自知為識處天；不用處天自知為不用處天；有想無想處天自知為有想無想處天；見者自知為見；聞者自知為聞；欲者自知為欲；智者自知為智；一類自知為一類；若干類自知為若干類；悉具足自知為悉具足；涅槃自知為涅槃，於中而自娛樂。
所以然者，非智者之所說也。 ^n6a

若聖弟子往覲聖人，承受其法，與善知識從事，恆親近善知識，觀此地種皆悉分明，知所來處，亦不著於地，無有汙染之心。水、火、風亦復如是。人、天、梵王、光音、遍淨、果實、阿毗耶陀天、空處、識處、不用處、有想無想處，見、聞、念、知，一種、若干種，乃至於涅槃，亦不著於涅槃，不起涅槃之想。
所以然者，皆由善分別、善觀察。 ^n6b

若彼比丘漏盡阿羅漢，所作已辦，捨於重擔，盡生死原本，平等解脫，彼能分別地種，都不起想著。地種、人、天、梵王……乃至有想無想處，亦復如是，……至於涅槃，不著涅槃，不起涅槃之想。所以然者，皆由壞淫、怒、癡之所致也。 ^n7

比丘當知：如來、至真、等正覺善能分別於地，亦不著於地種，不起地種之想。所以然者，皆由破愛網之所致。因有有生，因生有老死，皆悉除盡，是故如來成最正覺。」
佛說此語時，是時諸比丘不受其教。所以然者，由魔波旬閉塞心意故。 ^n8

「此經名曰：『一切諸法之本。』我今具足說之，諸佛世尊所應修行，我今已具足施行。
汝等當念閑居樹下，端意坐禪，思惟妙義。今不為者，後悔無益！此是我之教誡也。」 ^n9

爾時，諸比丘聞佛所說，歡喜奉行！^n10
