# 累骨經

如是我聞：一時，佛住王舍城毗富羅山。 ^n1

爾時，世尊告諸比丘：「有一人於一劫中生死輪轉，積累白骨不腐壞者，如毗富羅山。 ^n2

若多聞聖弟子，此苦聖諦如實知，此苦集聖諦如實知，此苦滅聖諦如實知，此苦滅道跡聖諦如實知。彼如是知、如是見，斷三結，謂身見、戒取、疑。斷此三結，得須陀洹，不墮惡趣法，決定正向三菩提，七有天人往生，究竟苦邊。」 ^n3

爾時，世尊即說偈言：
一人一劫中，積聚其身骨，常積不腐壞，如毗富羅山。
若諸聖弟子，正智見真諦，此苦及苦因，離苦得寂滅，
修習八道跡，正向般涅槃。極至於七有，天人來往生，
盡一切諸結，究竟於苦邊。 ^n4

佛說此經已，諸比丘聞佛所說，歡喜奉行。
〔血淚及母乳，籌，土丸如豆粒，樂喜。〕
〔恐怖及彼愛，恒沙及骨聚。〕^n5
