# 樹經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「無常想修、習、多修習，能斷一切欲愛、色愛、無色愛、掉、慢、無明。 ^n2

譬如田夫，於夏末秋初，深耕其地，發荄、斷草。 ^n3a

如是比丘！無常想修、習、多修習，能斷一切欲愛、色愛、無色愛、掉、慢、無明。 ^n3b

譬如比丘！如人刈草，手攬其端，舉而抖擻，萎枯悉落，取其長者。 ^n4a

如是比丘！無常想修、習、多修習，能斷一切欲愛、色愛、無色愛、掉、慢、無明。 ^n4b

譬如菴羅果著樹，猛風搖條，果悉墮落。 ^n5a

如是無常想修、習、多修習，能斷一切欲愛、色愛、無色愛、掉、慢、無明。 ^n5b

譬如樓閣，中心堅固，眾材所依，攝受不散。 ^n6a

如是無常想修、習、多修習，能斷一切欲愛、色愛、無色愛、掉、慢、無明。 ^n6b

譬如一切眾生跡，象跡為大，能攝受故。 ^n7a

如是無常想修、習、多修習，能斷一切欲愛、色愛、無色愛、掉、慢、無明。 ^n7b

譬如閻浮提，一切諸河悉赴大海，其大海者最為第一，悉攝受故。 ^n8a

如是無常想修、習、多修習，能斷一切欲愛、色愛、無色愛、掉、慢、無明。 ^n8b

譬如日出，能除一切世間闇冥。 ^n9a

如是無常想修、習、多修習，能斷一切欲愛、色愛、無色愛、掉、慢、無明。 ^n9b

譬如轉輪聖王，於諸小王最上、最勝。 ^n10a

如是無常想修、習、多修習，能斷一切欲愛、色愛、無色愛、掉、慢、無明。 ^n10b

諸比丘！云何修無常想，修、習、多修習，能斷一切欲愛、色愛、無色愛、掉、慢、無明？ ^n11

若比丘於空露地，若林樹間，善正思惟，觀察色無常，受、想、行、識無常；如是思惟，斷一切欲愛、色愛、無色愛、掉、慢、無明。
所以者何？無常想者，能建立無我想。聖弟子住無我想，心離我慢，順得涅槃。」 ^n12

佛說是經已，時諸比丘聞佛所說，歡喜奉行。^n13
