# 優陀夷經

如是我聞：一時，佛住王舍城迦蘭陀竹園。 ^n1

爾時，瓶沙王詣尊者優陀夷所，稽首作禮，退坐一面。時瓶沙王白尊者優陀夷言：「云何世尊所說諸受？」 ^n2

優陀夷言：「大王！世尊說三受──樂受、苦受、不苦不樂受。」 ^n3

瓶沙王白尊者優陀夷：「莫作是言，世尊說三受──樂受、苦受、不苦不樂受。正應有二受──樂受、苦受。若不苦不樂受，是則寂滅。」如是三說。 ^n4

優陀夷不能為王立三受，王亦不能立二受。俱共詣佛所，稽首禮足，退住一面。 ^n5

時尊者優陀夷，以先所說，廣白世尊：「我亦不能立三受，王亦不能立二受。今故共來，具問世尊，如是之義，定有幾受？」 ^n6

佛告優陀夷：「我有時說一受，或時說二受，或說三、四、五、六、十八、三十六，乃至百八受，或時說無量受。 ^n7

云何我說一受？如說所有受皆悉是苦，是名我說一受。 ^n8

云何說二受？說身受、心受，是名二受。 ^n9

云何三受？樂受、苦受、不苦不樂受。 ^n10

云何四受？謂欲界繫受、色界繫受、無色界繫受，及不繫受。 ^n11

云何說五受？謂樂根、喜根、苦根、憂根、捨根，是名說五受。 ^n12

云何說六受？謂眼觸生受，耳、鼻、舌、身、意觸生受。 ^n13

云何說十八受？謂隨六喜行、隨六憂行、隨六捨行受，是名說十八受。 ^n14

云何三十六受？依六貪著喜、依六離貪著喜、依六貪著憂、依六離貪著憂、依六貪著捨、依六離貪著捨，是名說三十六受。 ^n15

云何說百八受？謂三十六受，過去三十六、未來三十六、現在三十六，是名說百八受。 ^n16

云何說無量受？如說此受、彼受等比，如是無量名說，是名說無量受。 ^n17

優陀夷！我如是種種說受如實義，世間不解故而共諍論，共相違反，終竟不得我法律中真實之義，以自止息。 ^n18

優陀夷！若於我此所說種種受義如實解知者，不起諍論，共相違反，起未起諍，能以法律止令休息。 ^n19

然優陀夷！有二受：欲受、離欲受。云何欲受？五欲功德因緣生受，是名欲受。云何離欲受？謂比丘離欲、惡不善法，有覺、有觀，離生喜、樂，初禪具足住，是名離欲受。 ^n20

若有說言：眾生依此初禪，唯是為樂非餘者，此則不然。
所以者何？ ^n21a

更有勝樂過於此故。何者是？謂比丘離有覺、有觀，內淨，定生喜、樂，第二禪具足住，是名勝樂。如是乃至非想非非想入處，轉轉勝說。 ^n21b

若有說言：唯有此處，乃至非想非非想極樂非餘。亦復不然。
所以者何？ ^n22a

更有勝樂過於此故。何者是？謂比丘度一切非想非非想入處，想受滅身作證具足住，是名勝樂過於彼者。 ^n22b

若有異學出家，作是說言：沙門釋種子，唯說想受滅名為至樂。此所不應。
所以者何？ ^n23a

應當語言：此非世尊所說受樂數。世尊說受樂數者，如說：優陀夷！有四種樂。何等為四？謂離欲樂、遠離樂、寂滅樂、菩提樂。」 ^n23b

佛說此經已，尊者優陀夷及瓶沙王，聞佛所說，歡喜奉行。^n24
