# 一二五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我當與汝等說微妙法；初善、中善、至竟亦善，有義、有味，得修具足梵行之法，所謂二法也。諦聽！諦聽！善思念之，吾當與汝具足說之。」 ^n3

諸比丘對曰：「如是，世尊！」是時，諸比丘從佛受教。 ^n4

世尊告曰：「彼云何為二法？所謂邪見、正見，邪治、正治，邪語、正語，邪業、正業，邪命、正命，邪方便、正方便，邪念、正念，邪三昧、正三昧，是謂比丘名為二法。
我今已與汝說此二法，如來所應為者，今已周訖。善念、諷誦，勿有懈倦，今不行者，後悔無及！」 ^n5

爾時，諸比丘聞佛所說，歡喜奉行！^n6
