# 二九七

聞如是： ^n1

一時，佛在摩竭國光明池側，爾時世尊與大比丘眾五百人俱，在人間遊化。 ^n2

爾時，世尊遙見大樹為火所燒，見已，如來更詣一樹下，到已，就樹下坐。 ^n3

爾時，世尊告諸比丘：「云何比丘！寧持身投此火中為？寧與端正女人而共交遊？」 ^n4a

爾時，諸比丘白佛言：「寧與女人共相交遊，不投身入此火中。所以然者，此火毒熱不可稱計，斷其命根，受苦無量。」 ^n4b

世尊告曰：「我今告汝等，非沙門行，言是沙門；非梵行人，言是梵行；不聞正法，言我聞正法。無清白法，如是之人，寧投身入此火中不與女人共相交遊。所以然者，彼人寧受此苦痛，不以此罪入地獄中受苦無量。 ^n4c

云何比丘！寧受人禮拜恭敬為？寧使人取利劍斷其手足？」 ^n5a

諸比丘對曰：「寧受恭敬禮拜，不使人以劍斷其手足。所以然者，斷其手足，痛不可稱計。」 ^n5b

世尊告曰：「我今告汝等，非沙門行，言是沙門；非梵行人，言是梵行；不聞正法，言聞正法。無清白行，斷善根，如是之人，寧投身受此利劍，不以無戒受他恭敬。所以然者，此痛斯須間耳，地獄苦痛不可稱計。 ^n5c

云何比丘！寧受人衣裳為？寧以熱鐵鍱用纏裹身？」 ^n6a

諸比丘對曰：「寧以受人衣裳，不受此苦痛。所以然者，此毒痛不可稱計。」 ^n6b

世尊告曰：「我今重告汝，無戒之人寧以熱鐵鍱纏裹其身，不受人衣裳。所以然者，此痛須臾間耳，地獄苦痛不可稱計。 ^n6c

云何比丘！寧受人信施之食為？寧以吞熱鐵丸乎？」 ^n7a

諸比丘對曰：「寧受人信施之食，不吞熱鐵丸。所以然者，此痛不可堪處。」 ^n7b

世尊告曰：「我今語汝，寧吞熱鐵丸，不以無戒受人信施。所以然者，吞熱鐵丸，痛斯須間，不以無戒受他信施。 ^n7c

云何比丘！寧受人牀敷之具為？寧臥熱鐵牀上？」 ^n8a

諸比丘對曰：「我等，世尊！寧受人牀臥之具，不臥熱鐵牀上。所以然者，此之毒痛不可稱計。」 ^n8b

世尊告曰：「彼愚癡之人無有戒行；非沙門，言是沙門；無有梵行，言修梵行；寧當臥鐵牀上，不以無戒受他信施。何以故？臥鐵牀上，痛斯須間，不以無戒受他信施。 ^n8c

比丘當知：如我今日觀無戒之人所趣向處，設彼人聞者，形體枯悴，沸血從面孔出，便取命終，不與女人共相交遊，不受人禮敬之德，不受人衣被、飯食、牀敷臥具、病瘦醫藥。以其無戒之人，不觀後世、前世之罪，不顧命根受此苦痛，無戒之人當生三惡趣中。所以然者，以其造惡行之所致也。 ^n9a

如來今日觀察善行人之所趨向，正使中毒，為刀所傷，自斷命根。何以故？欲捨此身受天之福，當生善處，皆由前世受善行報之所致也。 ^n9b

是故，諸比丘！當念修行戒身、定身、慧身、解脫身、解脫知見身。欲使今世獲其果報，得甘露道，正使受人衣被、飲食、牀敷臥具、病瘦醫藥而無過失，又使檀越受福無窮。如是，諸比丘！當作是學！」 ^n9c

爾時，說此法時，六十比丘漏盡意解；六十比丘還捨法服而作白衣。 ^n10

爾時，諸比丘聞佛所說，歡喜奉行！
五王及月光，尸婆二種鬥，二掃二行法，
去住有二種，枯樹最在後。^n11
