# 薄拘羅經

我聞如是： ^n1

一時，佛般涅槃後不久，尊者薄拘羅遊王舍城，在竹林迦蘭哆園。 ^n2

爾時，有一異學，是尊者薄拘羅未出家時親善朋友，中後仿佯，往詣尊者薄拘羅所，共相問訊，卻坐一面，異學曰：「賢者薄拘羅！我欲有所問，為見聽不？ ^n3

尊者薄拘羅答曰：「異學！隨汝所問，聞已當思。」 ^n4

異學問曰：「賢者薄拘羅！於此正法、律中學道幾時？」 ^n5

尊者薄拘羅答曰：「異學！我於此正法、律中學道已來八十年。」 ^n6

異學復問曰：「賢者薄拘羅！汝於此正法、律中學道已來八十年，
頗憶曾行淫欲事耶？」 ^n7

尊者薄拘羅語異學曰：「汝莫作是問，更問餘事：『賢者薄拘羅！於此正法、律中學道已來八十年，頗憶曾起欲想耶？』異學！汝應作是問。」 ^n8

於是，異學便作是語：「我今更問賢者薄拘羅，汝於此正法、律中學道已來八十年，頗憶曾起欲想耶？」 ^n9

於是，尊者薄拘羅因此異學問，便語諸比丘：「諸賢！我於此正法、律中學道已來八十年，以此起貢高者，都無是想。」
若尊者薄拘羅作此說，是謂尊者薄拘羅未曾有法。 ^n10

復次，尊者薄拘羅作是說：「諸賢！我於此正法、律中學道已來八十年，未曾有欲想。」
若尊者薄拘羅作此說，是謂尊者薄拘羅未曾有法。 ^n11

復次，尊者薄拘羅作是說：「諸賢！我持糞掃衣來八十年，若因此起貢高者，都無是相。」
若尊者簿拘羅作此說，是謂尊者薄拘羅未曾有法。 ^n12

復次，尊者薄拘羅作是說︰「諸賢！我持糞掃衣來八十年，未曾憶受居士衣，未曾割截作衣，未曾倩他比丘作衣，未曾用針縫衣，未曾持針縫囊，乃至一縷。」
若尊者薄拘羅作此說，是謂尊者薄拘羅未曾有法。 ^n13

復次，尊者薄拘羅作是說：「諸賢！我乞食來八十年，若因此起貢高者，都無是相。」
若尊者薄拘羅作此說，是謂尊者薄拘羅未曾有法。 ^n14

復次，尊者薄拘羅作是說：「諸賢！我乞食來八十年，未曾憶受居士請，未曾超越乞食，未曾從大家乞食於中當得淨好極妙豐饒食噉含消，未曾視女人面，未曾憶入比丘尼坊中，未曾憶與比丘尼共相問訊，乃至道路亦不共語。」
若尊者薄拘羅作此說，是謂尊者薄拘羅未曾有法。 ^n15

復次，尊者薄拘羅作是說：「諸賢！我於此正法、律中學道已來八十年，未曾憶畜沙彌，未曾憶為白衣說法，乃至四句頌亦不為說。」
若尊者薄拘羅作此說，是謂尊者薄拘羅未曾有法。 ^n16

復次，尊者薄拘羅作是說：「諸賢！我於此正法、律中學道已來八十年，未曾有病，乃至彈指頃頭痛者；未曾憶服藥，乃至一片訶梨勒。」
若尊者薄拘羅作此說，是謂尊者薄拘羅未曾有法。 ^n17

復次，尊者薄拘羅作是說：「諸賢！我結跏趺坐，於八十年未曾倚壁倚樹。」
若尊者薄拘羅作此說，是謂尊者薄拘羅未曾有法。 ^n18

復次，尊者薄拘羅作是說：「諸賢！我於三日夜中得三達證。」
若尊者薄拘羅作此說，是謂尊者薄拘羅未曾有法。 ^n19

復次，尊者薄拘羅作是說：「諸賢！我結跏趺坐而般涅槃。」尊者薄拘羅便結跏趺坐而般涅槃。
若尊者薄拘羅結跏趺坐而般涅槃，是謂尊者薄拘羅未曾有法。 ^n20

尊者薄拘羅所說如是，彼時異學及諸比丘聞所說已，歡喜奉行。^n21
