# 調伏經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「於此六根不調伏、不關閉、不守護、不執持、不修習，於未來世必受苦報。何等為六根？ ^n2

眼根不調伏，不關閉、不守護、不修習、不執持，於未來世必受苦報。 ^n3a

耳、鼻、舌、身、意根，亦復如是。 ^n3b

愚癡無聞凡夫，眼根見色，執受相，執受隨形好，任彼眼根趣向，不律儀執受住，〔世間貪憂〕惡不善法以漏其心，此等不能執持律儀，防護眼根。 ^n4a

耳、鼻、舌、身、意根，亦復如是。 ^n4b

如是於六根不調伏、不關閉、不守護、不執持、不修習，於未來世必受苦報。 ^n5

云何六根善調伏、善關閉、善守護、善執持、善修習，於未來世必受樂報？ ^n6

多聞聖弟子，眼見色，不取色相，不取隨形好，任其眼根之所趣向，常住律儀，世間貪憂惡不善法不漏其心，能生律儀，善護眼根。 ^n7a

耳、鼻、舌、身、意根，亦復如是。 ^n7b

如是〔於〕六根善調伏、善關閉、善守護、善執持、善修習，於未來世必受樂報。」 ^n8

即說偈言：
於六觸入處，住於不律儀，是等諸比丘，長夜受大苦。
斯等於律儀，常當勤修習，正信心不二，諸漏不漏心。
眼見於彼色，可意不可意，可意不生欲，不可不憎惡。
耳聞彼諸聲，亦有念不念，於念不樂著，不念不起惡。
鼻根之所嗅，若香若臭物，等心於香臭，無欲亦無違。
所食於眾味，彼亦有美惡，美味不起貪，惡味亦不擇。
樂觸以觸身，不生於放逸，為苦觸所觸，不生過惡想，
平等捨苦樂，不滅者令滅。心意所觀察，彼種彼種相，
虛偽而分別，欲貪轉增廣，覺悟彼諸惡，安住離欲心。
善攝此六根，六境觸不動，摧伏眾魔怨，度生死彼岸。 ^n9

佛說此經已，諸比丘聞佛所說，歡喜奉行。^n10
