# 散倒吒經

如是我聞：一時，佛住王舍城迦蘭陀竹園。 ^n1

時有異比丘，於夜明相出時，出搨補河邊，脫衣著岸邊，入水洗浴。浴已上岸，被一衣，待身乾。 ^n2

時有一天子，放身光明，普照搨補河側，語比丘言：「汝少出家，鮮白髮黑，年始盛美，應習五欲，莊嚴瓔珞，塗香華鬘，五樂自娛，而於是時違親背俗，悲泣別離，剃除鬚髮，著袈裟衣，正信非家，出家學道，如何捨現前樂而求非時之利？」 ^n3

比丘答言：「我不捨現前樂、求非時樂，我今乃是捨非時樂、得現前樂。」 ^n4

天問比丘：「云何捨非時樂，得現前樂？」 ^n5

比丘答言：「如世尊說：非時之欲，少味多苦，少利多難。我今於現法中，已離熾然，不待時節，能自通達，現前觀察，緣自知覺。如是天子！是名捨非時樂，得現前樂。」 ^n6

天復問比丘：「云何復是如來所說非時之欲，少樂多苦？云何復是如來所說現法利樂，乃至緣自覺知？」 ^n7

比丘答言：「我年少出家，不能廣宣如來所說正法律儀。世尊近在迦蘭陀竹園，汝可往詣如來，問其所疑。如世尊說，隨憶受持。」 ^n8

天子復言：「比丘！於如來所，有諸〔大〕力天，眾多圍繞，我先無問，未易可詣。比丘！汝若能為先白世尊者，我可隨往。」 ^n9

比丘答言：「當為汝去。」 ^n10

天白比丘：「唯然，尊者！我隨後來。」 ^n11

時彼比丘往詣佛所，稽首禮足，退住一面。以向天子往反問答，具白世尊：「今者世尊！彼天子誠實言者，須臾應至，不誠實者自當不來。」 ^n12

時彼天子遙語比丘：「我已〔在此〕，我已在此。」 ^n13

爾時，世尊即說偈言：
眾生隨愛想，以愛想而住。以不知愛故，則為死方便。 ^n14

佛告天子：「汝解此偈者，便可發問。」 ^n15

天子白佛：「不解，世尊！不解，善逝！」 ^n16

佛復說偈而告天子曰：
若知所愛者，不於彼生愛，彼此無所有，他人莫能說。 ^n17

佛告天子：「汝解此義者，便可發問。」 ^n18

天子白佛：「不解，世尊！不解，善逝！」 ^n19

佛復說偈言：
見等勝劣者，則有言論生，三事不傾動，則無軟中上。 ^n20

佛告天子：「解此義者，則可發問。」 ^n21

天子白佛：「不解，世尊！不解，善逝！」 ^n22

佛復說偈言：
斷愛及名色，除慢無所繫，寂滅息瞋恚，離結絕悕望，不見於人天，此世及他世。 ^n23

佛告天子：「解此義者，乃可發問。」 ^n24

天子白佛：「已解，世尊！已解，善逝！」 ^n25

佛說此經已，彼天子聞佛所說，歡喜隨喜，即沒不現。^n26
