# 三七○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「凡夫之人不聞不知說法時節。比丘當知：有八不聞時節，人不得修行。
云何為八？ ^n3

若如來出現世時，廣演法教，得至涅槃，如來之所行，然此眾生在地獄中，不聞不覩，是謂初一難也。 ^n4a

若復如來出現世時，廣演法教，然此眾生在畜生中，不聞不覩，是謂第二之難。 ^n4b

復次，如來出現世時，廣說法教，然此眾生在餓鬼中，不聞不覩，是謂此第三之難也。 ^n4c

復次，如來出現世時，廣演法教，然此眾生在長壽天上，不聞不覩，是謂第四之難也。 ^n4d

復次，如來出現世時，廣演法教，然此眾生在邊地生，誹謗賢聖，造諸邪業，是謂第五之難。 ^n4e

復次，如來出現世時，廣演法教，得至涅槃，然此眾生生於中國，又且六情不完具，亦復不別善惡之法，是謂第六之難也。 ^n4f

若復如來出現世時，廣演法教，得至涅槃，然此眾生在於中國，雖復六情完具，無所缺漏，然彼眾生心識邪見：無人、無施、亦無受者，亦無善惡之報，無今世、後世，亦無父母，世無沙門、婆羅門等成就得阿羅漢者，自身作證而自遊樂。是謂第七之難也。 ^n4g

復次，如來不出現世，亦復不說法使至涅槃者，又此眾生生在中國，六情完具，堪任受法，聰明高才，聞法則解，修行正見：便有物、有施、有受者，有善惡之報，有今世、後世，世有沙門、婆羅門等修正見，取證得阿羅漢者。是謂第八之難，非梵行所修行。
是謂，比丘！有此八難，非梵行所修行。 ^n4h

於是，比丘！有一時節法，梵行人所修行。
云何為一？於是，如來出現世時，廣演法教，得至涅槃，然此人生在中國，世智辯聰，觸物皆明，修行正見，亦能分別善惡之法，有今世、後世，世有沙門、婆羅門等修正見，取證得阿羅漢者。是謂梵行人修行一法，得至涅槃。」 ^n5

爾時，世尊便說此偈：
八難非一類，令人不得道；如今現在前，世間不可遇。
亦當學正法，亦莫失是處；追憶過去等，便生地獄中。
於是斷無欲，思惟於正法；久存於世間，而無斷滅時。
於是斷無欲，思惟於正法；永斷生死原，久存於世間。
以得於人身，分別正真法；諸不得果者，必遊八難處。
今說有八難，佛法之要行；一難猶尚劇，如板浮大海。
雖當離一難，然可有此理；設離一四諦，永離於正道。
是故當專心，思惟於妙理；至誠聽正法，便得無為處。 ^n6

「是故，比丘！當求方便，遠離八難之處，莫願其中。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
