# 長壽經

如是我聞：一時，佛住王舍城寒林中丘塚間。 ^n1

爾時，世尊告諸比丘：「壽命甚促，轉就後世，應勤習善法，修諸梵行，無有生而不死者，而世間人不勤方便，專修善法，修賢修義。」 ^n2

時魔波旬作是念：沙門瞿曇住王舍城寒林中丘塚間，為諸聲聞如是說法，人命甚促，乃至不修賢修義。我今當往，為作嬈亂。 ^n3

時魔波旬化作年少，往住佛前而說偈言：
常逼迫眾生，得人間長壽；迷醉放逸心，亦不向死處。 ^n4

爾時，世尊作是念：此是惡魔，來作惱亂。即說偈言：
常逼迫眾生，受生極短壽，當勤修精進，猶如救頭然，勿得須臾懈，令死魔忽至。知汝是惡魔，速於此滅去！ ^n5

天魔波旬作是念：沙門瞿曇已知我心。慚愧憂慼，即沒不現。^n6
