# 繩索經

如是我聞：一時，佛住〔波羅奈〕國、仙人住處、鹿野苑中。 ^n1

爾時，世尊告諸比丘：「我已解脫人天繩索，汝等亦復解脫人天繩索。汝等當〔遊〕行人間，多所過度，多所饒益，安樂人天，不須伴行，一一而去，我今亦往鬱鞞羅住處人間遊行。 ^n2

時魔波旬作是念：沙門瞿曇住〔波羅奈〕仙人住處、鹿野苑中，為諸聲聞如是說法：我已解脫人天繩索，汝等亦能。汝等各別人間教化，乃至我亦當至鬱鞞羅住處人間遊行。我今當往為作留難。 ^n3

即化作年少，住於佛前而說偈言：
不脫作脫想，謂呼已解脫，為大縛所縛，我今終不放。 ^n4

爾時，世尊作是念：惡魔波旬欲作嬈亂。即說偈言：
我已脫一切，人天諸繩索，已知汝波旬，即自消滅去。 ^n5

時魔波旬作是念：沙門瞿曇已知我心。內懷憂慼，即沒不現。^n6
