# 鹿住經

如是我聞：一時，佛住舍衛國祇樹給孤獨園。 ^n1

爾時，尊者阿難，晨朝著衣持缽，詣舍衛城次第乞食，至鹿住優婆夷舍。 ^n2

鹿住優婆夷遙見尊者阿難，疾敷床座，白言：「尊者阿難令坐！」 ^n3

時鹿住優婆夷稽首禮阿難足，退住一面，白尊者阿難：「云何言世尊知法？我父富蘭那，先修梵行，離欲清淨，不著香華，遠諸凡鄙；叔父梨師達多，不修梵行，然其知足，二俱命終，而今世尊俱記二人，同生一趣、同一受生，同於後世得斯陀含，生兜率天，一來世間，究竟苦邊。云何阿難！修梵行、不修梵行，同生一趣、同一受生，同其後世？」 ^n4

阿難答言：「姊妹！汝今且停，汝不能知眾生世間根之差別。如來悉知眾生世間根之優劣。」如是說已，從坐起去。 ^n5

時尊者阿難還精舍，舉衣缽，洗足已，往詣佛所，稽首佛足，退坐一面，以鹿住優婆夷所說，廣白世尊。 ^n6

佛告阿難：「彼鹿住優婆夷，云何能知眾生世間根之優劣？ ^n7

阿難！如來悉知眾生世間根之優劣。 ^n8

阿難！或有一犯戒，彼於心解脫、慧解脫不如實知，彼所起犯戒，無餘滅、無餘沒、無餘欲盡。或有一犯戒，於心解脫、慧解脫如實知，彼所起犯戒，無餘滅、無餘沒、無餘欲盡。於彼籌量者言：此亦有如是法，彼亦有是法，此則應俱同生一趣、同一受生、同一後世。彼如是籌量者，得長夜非義饒益苦。 ^n9

阿難！彼犯戒者，於心解脫、慧解脫不如實知，彼所起犯戒，無餘滅，無餘沒，無餘欲盡。當知此人是退非勝進，我說彼人為退分。 ^n10

阿難！有犯戒，彼於心解脫，慧解脫如實知，彼於所起犯戒，無餘滅、無餘沒、無餘欲盡，當知是人勝進不退，我說彼人為勝進分。自非如來，此二有間，誰能悉知？ ^n11

是故阿難！莫籌量人人而取人、善籌量人人而病、人籌量人人自招其患，唯有如來能知人耳。如二犯戒，二持戒亦如是。彼於心解脫、慧解脫不如實知，彼所起持戒，無餘滅。若掉動者彼於心解脫、慧解脫不如實知，彼所起掉，無餘滅。彼若瞋恨者，彼於心解脫、慧解脫不如實知，彼所起瞋恨無餘滅。若苦貪者，彼於心解脫、慧解脫如實知，彼所起苦貪無餘滅。穢污，清淨，如上說；乃至如來能知人人。 ^n12

阿難！鹿住優婆夷愚癡、少智，而於如來一向說法，心生狐疑。云何阿難！如來所說豈有二耶？」 ^n13

阿難白佛：「不也，世尊！」 ^n14

佛告阿難：「善哉！善哉！如來說法若有二者，無有是處。 ^n15

阿難！若富蘭那持戒，梨師達多亦同持戒者，所生之趣，富蘭那所不能知；梨師達多為生何趣，云何受生？云何後世？若梨師達多所成就智，富蘭那亦成就此智者，梨師達多亦不能知：彼富蘭那當生何趣？云何受生？後世云何？ ^n16

阿難！彼富蘭那持戒勝，梨師達多智慧勝，彼俱命終，我說二人同生一趣，同一受生，後世亦同，是斯陀含，生兜率天，一來生此，究竟苦邊。彼二有間，自非如來誰能得知！ ^n17

是故阿難！莫量人人。量人人者，自生損減，唯有如來能知人耳。」 ^n18

佛說此經已，尊者阿難聞佛所說，歡喜奉行。^n19
