# 二六二

聞如是： ^n1

一時，佛在摩竭國波沙山中，與大比丘眾五百人俱。 ^n2

爾時，世尊清旦從靜室起，在外經行。
是時，須陀沙彌在世尊後而經行。 ^n3

爾時，世尊還顧，謂沙彌曰：「我今欲問卿義，諦聽！善思念之。」 ^n4

須陀沙彌對曰：「如是，世尊！」 ^n5

是時，世尊告曰：「有常色及無常色，為是一義？為有若干之貌？」 ^n6

須陀沙彌白佛言：「有常色及與無常色者，此義若干，非一義也。所以然者，有常色者是內，無常色者是外，以是之故，義有若干，非有一也。」 ^n7

世尊告曰：「善哉！善哉！須陀！如汝所言，快說此義！有常色、無常色，此義若干，非一義也。云何須陀！有漏義、無漏義，為是一義？為若干義乎？」 ^n8

須陀沙彌對曰：「有漏義、無漏義是若干，非一義也。所以然者，有漏義，是生死結使；無漏義者，是涅槃之法。以是之故，義有若干，非一義也。」 ^n9

世尊告曰：「善哉！善哉！須陀！如汝所言，有漏是生死，無漏是涅槃。」
世尊告曰：「聚法、散法，為是一義？為是若干義乎？」 ^n10

須陀沙彌白佛言：「聚法之色、散法之色，此義若干，非一義也。所以然者，聚法之色者，四大形也；散法之色者，苦盡諦也。以是言之，義有若干，非一義也。」 ^n11

世尊告曰：「善哉！善哉！須陀！如汝所言，聚法之色、散法之色，義有若干，非一義也。云何須陀！受義、陰義，為是一義？為有若干乎？」 ^n12

須陀沙彌白佛言：「受與陰義有若干，非一義也。所以然者，受者，無形不可見；陰者，有色可見。以是之故，義有若干，非一義也。」 ^n13

世尊告曰：「善哉！善哉！須陀！如汝所言，受義、陰義，事有若干，非一義也。」
世尊告曰：「有字、無字，義有若干？為是一義？」 ^n14

沙彌白佛言：「有字、無字，義有若干，非一義也。所以然者，有字者，是生死結；無字者，是涅槃也。以是言之，義有若干，非一義也。」 ^n15

世尊告曰：「善哉！善哉！須陀！如汝所言，有字者，是生死；無字者，是涅槃。」
世尊告曰：「云何須陀！何以故，名有字是生死，無字是涅槃？」 ^n16

沙彌白佛言：「有字者，有生、有死，有終、有始；無字者，無生、無死，無終、無始。」 ^n17

世尊告曰：「善哉！善哉！須陀！如汝所言，有字者，是生死之法；無字者，是涅槃之法。」 ^n18

爾時，世尊告沙彌曰：「快說此言！今即聽汝為大比丘！」 ^n19

爾時，世尊還詣普集講堂，告諸比丘：「摩竭國界快得善利，使須陀沙彌遊此境界，其有以衣被、飲食、牀臥具、病瘦醫藥持供養者，亦得善利；彼所生父母亦得善利，乃得生此須陀比丘。若須陀比丘所至之家，彼家便為獲其大幸。我今告諸比丘，當學如須陀比丘。所以者何？此須陀比丘極為聰明，說法無滯礙，亦無怯弱。
是故，諸比丘！當學如須陀比丘。如是，諸比丘！當作是學！」 ^n20

爾時，諸比丘聞佛所說，歡喜奉行！^n21
