# 三○七

聞如是： ^n1

一時，佛在舍衛國祇樹給孤獨園。 ^n2

爾時，生漏梵志往至世尊所，頭面禮足，在一面坐。
是時，生漏梵志白世尊言：「云何瞿曇！有何因緣，有何宿行，使此人民之類有盡、有滅、有減少者？本為城廓，今日已壞；本有人民，今日丘荒。」 ^n3

世尊告曰：「梵志！欲知由此人民所行非法故，使本有城廓，今日磨滅，本有人民，今日丘荒，皆由生民慳貪，結縛習行，愛欲之所致故，使風以不時，雨以不時，所種根栽，不得長大，其中人民死者盈路。梵志當知：由此因緣，使國毀壞，民不熾盛。 ^n4

復次，梵志！人民之類所行非法，便有雷電霹靂自然之應，天降雹雨，壞敗生苗，爾時人民死者難計。
復次，梵志！人民之類所行非法，共相諍競，或以手拳相加，瓦石相擲，各各自喪其命。
復次，梵志！彼人民之類已共諍競，不安其所，國主不寧，各興兵眾共相攻伐，至大眾死者難計。或有被刀死者，或有矟箭死者。
如是，梵志！由此因緣，使民減少不復熾盛。 ^n5

復次！梵志！人民之類所行非法故，使神祇不祐而得其便，或遭困厄，疾病著牀，除降者少，疫死者多。
是謂，梵志！由此因緣，使民減少不復熾盛。」 ^n6

是時，生漏梵志白世尊言：「瞿曇！所說甚為快哉！說此人本減少之義。實如來教，本有城廓，今日磨滅；本有人民，今日丘荒。所以然者，以有非法，便生慳嫉；以生慳嫉，便生邪業；以生邪業，故使天雨不時，五穀不熟，人民不熾，故使非法流行，天降災變，壞敗生苗。彼以行非法，著貪慳嫉，是時國主不寧，各興兵眾，共相攻伐，死者叵計，故使國土流荒，人民迸散。
今日世尊所說甚善！快哉！由非法故致此災患。正使為他所捉，便斷其命，由非法故便生盜心；以生盜心，後為王殺；以生邪業，非人得其便，由此因緣，便取命終，人民減少，故使無有城廓之所居處。 ^n7

瞿曇！今日所話已自過多，猶如僂者得伸，盲者得眼目，冥中得明，無目者為作眼目。
今沙門瞿曇無數方便而說法，我今重自歸佛、法、眾，願聽為優婆塞，盡形壽，不敢復殺。 ^n8

若沙門瞿曇見我若乘象騎馬，我由恭敬。所以然者，我為王波斯匿、頻毗娑羅王、優填王、惡生王、優陀延王，受梵之福，我恐失此之德。
設我偏露右肩時，唯願世尊受我禮拜！設我步行時，見瞿曇來，我當去履，唯願世尊受我等禮！」 ^n9

爾時，世尊儼頭可之。 ^n10

是時，生漏梵志歡喜踊躍，不能自勝，前白佛言：「我今重自歸沙門瞿曇，唯願世尊聽為優婆塞！」 ^n11

爾時，世尊漸與說法，使發歡喜之心，梵志聞法已，卽從座起，便退而去。 ^n12

爾時，生漏梵志聞佛所說，歡喜奉行！^n13
