# 毒蛇經

如是我聞：一時，佛住拘睒彌國瞿師羅園。 ^n1

爾時，世尊告諸比丘：「譬如有四蚖蛇，兇惡毒虐，盛一篋中。 ^n2

時有士夫，聰明不愚，有智慧，求樂厭苦，求生厭死。時有一士夫語向士夫言：汝今取此篋盛毒蛇，摩拭洗浴，恩親養食，出內以時。若四毒蛇脫有惱者，或能殺汝，或令近死，汝當防護！ ^n3

爾時，士夫恐怖馳走，忽有五怨，拔刀隨逐，要求欲殺。〔人復語言：有五怨拔刀隨逐，要求欲殺。〕汝當防護！ ^n4

爾時，士夫畏四毒蛇及五拔刀怨，驅馳而走，人復語言：士夫！內有六賊，隨逐伺汝，得便當殺，汝當防護！ ^n5

爾時，士夫畏四毒蛇、五拔刀怨及內六賊，恐怖馳走，還入空村。見彼空舍，危朽腐毀，有諸惡物，捉皆危脆，無有堅固。人復語言：士夫！是空聚落，當有群賊來，必奄害汝。 ^n6

爾時，士夫畏四毒蛇、五拔刀賊、內六惡賊、空村群賊而復馳走，忽爾道路臨一大河，其水浚急。但見此岸有諸怖畏，面見彼岸安隱快樂，清涼無畏。無橋、船可渡得至彼岸，作是思惟：我取諸草木，縛束成〔筏〕，手足方便，渡至彼岸。作是念已，即拾草木，依於岸傍、縛束成〔筏〕，手足方便，截流橫渡。如是士夫，免四毒蛇、五拔刀怨、六內惡賊，復得脫於空村群賊，度於浚流，離於此岸種種怖畏，得至彼岸安隱快樂。」 ^n7

「我說此譬，當解其義。
比丘！篋者，譬此身色，麤四大、四大所造，精血之體，穢食長養，沐浴、衣服，無常變壞危脆之法。 ^n8

毒蛇者，譬四大──地界、水界、火界、風界。地界若諍，能令身死，及以近死；水、火、風諍，亦復如是。 ^n9

五拔刀怨者，譬五受陰。 ^n10

六內賊者，譬六愛喜。 ^n11

空村者，譬六內入。善男子！觀察眼入處，是無常變壞；執持眼者，亦是無常虛偽之法。耳、鼻、舌、身、意入處，亦復如是。 ^n12

空村群賊者，譬外六入處。眼為可意、不可意色所害，耳、聲，鼻、香，舌、味，身、觸，意為可意、不可意法所害。 ^n13

浚流者，譬四流──欲流、有流、見流、無明流。 ^n14

河者，譬三愛──欲愛、色愛、無色愛。 ^n15

此岸多恐怖者，譬有身。 ^n16

彼岸清涼安樂者，譬無餘涅槃。 ^n17

〔筏〕者，譬八正道。 ^n18

手足方便截流渡者，譬精進勇猛。 ^n19

到彼岸婆羅門住處者，譬如來、應、等正覺。 ^n20

如是比丘！大師慈悲，安慰弟子，為其所作，我今已作，汝今亦當作其所作！於空閑樹下，房舍清淨，敷草為座，露地塚間，遠離邊坐，精勤禪思，慎莫放逸，令後悔恨，此則是我教授之法。」 ^n21

佛說此經已，諸比丘聞佛所說，歡喜奉行。^n22
