# 一八八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三事，覆則妙，露則不妙。
云何為三？一者女人，覆則妙，露則不妙。婆羅門咒術，覆則妙，露則不妙。邪見之業，覆則妙，露則不妙。
是謂比丘！有此三事，覆則妙，露則不妙。 ^n3

復有三事，露則妙，覆則不妙。
云何為三？日、月，露則妙，覆則不妙。如來法語，露則妙，覆則不妙。
是謂比丘！有此三事，露則妙，覆則不妙。」 ^n4

爾時，世尊便說此偈：
女人及咒術，邪見不善行，此是世三法，覆隱而最妙。
日月廣所照，如來正法語，此是三世法，露則第一妙。 ^n5

「是故，諸比丘！當露現如來法，勿使覆隱。如是，比丘！當作是學！」 ^n6

爾時，諸比丘聞佛所說，歡喜奉行！^n7
