# 火經

如是我聞：一時，佛住舍衛國祇樹給孤獨園。 ^n1

時有眾多比丘，如上說。 ^n2

差別者：「有諸外道出家作如是說者，當復問言：若心微劣、猶豫者，爾時應修何等覺分？何等為非修時？若復掉心者，掉心、猶豫者，爾時復修何等覺分？何等為非時？ ^n3

如是問者，彼諸外道心則駭散，說諸異法，心生忿恚，憍慢、毀呰，嫌恨、不忍，或默然低頭，失辯潛思。
所以者何？ ^n4

我不見諸天魔、梵，沙門、婆羅門，天、人眾中，聞我所說，歡喜隨喜者，唯除如來及聲聞眾於此聞者。 ^n5

諸比丘！若爾時其心微劣、其心猶豫者，不應修猗覺分、定覺分、捨覺分。
所以者何？ ^n6a

微劣心生、微劣猶豫，以此諸法，增其微劣故。 ^n6b

譬如小火，欲令其燃，增以燋炭，云何比丘！非為增炭令火滅耶？」 ^n6c

比丘白佛：「如是，世尊！」 ^n6d

「如是比丘！微劣猶豫，若修猗覺分、定覺分、捨覺分者，此則非時，增懈怠故。 ^n6e

若掉心起、若掉心猶豫，爾時不應修擇法覺分、精進覺分、喜覺分。
所以者何？ ^n7a

掉心起、掉心猶豫，以此諸法，能令其增。 ^n7b

譬如熾火，欲令其滅，足其乾薪，於意云何？豈不令火增熾燃耶？」 ^n7c

比丘白佛；「如是，世尊！」 ^n7d

佛告比丘：「如是掉心生、掉心猶豫，修擇法覺分、精進覺分、喜覺分，增其掉心。 ^n7e

諸比丘！若微劣心生、微劣猶豫，是時應修擇法覺分、精進覺分、喜覺分。
所以者何？ ^n8a

微劣心生、微劣猶豫，以此諸法，示、教、照、喜。 ^n8b

譬如小火，欲令其燃，足其乾薪，云何比丘！此火寧熾燃不？」 ^n8c

比丘白佛：「如是，世尊！」 ^n8d

佛告比丘；「如是微劣心生、微劣猶豫，當於爾時修擇法覺分、精進覺分、喜覺分，示、教、照、喜。 ^n8e

若掉心生、掉心猶豫，修猗覺分、定覺分、捨覺分。
所以者何？ ^n9a

掉心生、掉心猶豫，此等諸法，能令內住一心攝持。 ^n9b

譬如燃火，欲令其滅，足其燋炭，彼火則滅。 ^n9c

如是比丘！〔掉心生〕、掉心猶豫，修擇法覺分，精進、喜〔覺分〕，則非時；修猗、定、捨覺分，自此則〔是〕時，此等諸法，內住一心攝持。 ^n9d

念覺分者，一切兼助。」 ^n10

佛說此經已，諸比丘聞佛所說，歡喜奉行。^n11
