# 二力經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有二種力。何等為二？ ^n2

謂數力及修力。 ^n3

何等為數力？ ^n4a

謂聖弟子空閑、林中、樹下，作如是思惟：身惡行，現法、後世受於惡報。我若行身惡行者，我當自悔，教他亦悔我，大師亦當悔我，大德梵行亦當悔我，以法責我，惡名流布；身壞命終，當生惡趣泥犁中。如是現法、後報身惡行斷，修身善行。 ^n4b

如身惡行，口、意惡行，亦如是說，是名數力。 ^n4c

何等為修力？ ^n5a

若比丘學於數力，聖弟子數力成就已，隨得修力；得修力已，修力滿足。 ^n5b

佛說此經已，諸比丘聞佛所說，歡喜奉行。^n6
