# 止息經

如是我聞：一時，佛住王舍城迦蘭陀竹園。 ^n1

爾時，尊者阿難獨一靜處禪思，念言：世尊說三受──樂受、苦受、不苦不樂受；又復說諸所有受悉皆是苦，此有何義？ ^n2

作是念已，從禪起，詣世尊所，稽首禮足，退住一面，白佛言：「世尊！我獨一靜處禪思，念言：如世尊說三受──樂受、苦受、不苦不樂受；又說一切諸受悉皆是苦，此有何義？」 ^n3

佛告阿難：「我以一切行無常故，一切行變易法故，說諸所有受悉皆是苦。又復阿難！我以諸行漸次寂滅故說；以諸行漸次止息故說，一切諸受悉皆是苦。」 ^n4

阿難白佛言：「云何世尊以諸受漸次寂滅故說？」 ^n5

佛告阿難：「初禪正受時，言語寂滅；第二禪正受時，覺、觀寂滅；第三禪正受時，喜心寂滅；第四禪正受時，出、入息寂滅；空入處正受時，色想寂滅；識入處正受時，空入處想寂滅；無所有入處正受時，識入處想寂滅；非想非非想入處正受時，無所有入處想寂滅；想受滅正受時，想、受寂滅，是名漸次諸行寂滅。」 ^n6

阿難白佛言：「世尊！云何漸次諸行止息？」 ^n7

佛告阿難：「初禪正受時，言語止息；二禪正受時，覺、觀止息；三禪正受時，喜心止息；四禪正受時，出、入息止息；空入處正受時，色想止息；識入處正受時，空入處想止息；無所有入處正受時，識入處想止息；非想非非想入處正受時，無所有入處想止息；想受滅正受時，想、受止息：是名漸次諸行止息。」 ^n8

阿難白佛：「世尊！是名漸次諸行止息。」 ^n9

佛告阿難：「復有勝止息、奇特止息、上止息、無上止息；如是止息，於餘止息無過上者。」 ^n10

阿難白佛：「何等為勝止息、奇特止息、上止息、無上止息，諸餘止息無過上者？」 ^n11

佛告阿難：「於貪欲心不樂、解脫，恚、癡心不樂、解脫，是名勝止息、奇特止息、上止息、無上止息，諸餘止息無過上者。」 ^n12

佛說此經已，尊者阿難聞佛所說，歡喜奉行。^n13
