# 給孤獨經

如是我聞：一時，佛住舍衛國祇樹給孤獨園。 ^n1

時給孤獨長者，日日出見世尊，禮事供養。給孤獨長者作是念：我今出太早，世尊及諸比丘禪思未起，我寧可過諸外道住處；即入外道精舍，與諸外道共相問訊，慰勞已，退坐一面。 ^n2

時彼外道問言長者：「汝見沙門瞿曇，云何見？何所見？」 ^n3

長者答言：「我亦不知云何見世尊，世尊何所見。」 ^n4

諸外道言：「汝言見眾僧，云何見眾僧？眾僧何所見？」 ^n5

長者答言：「我亦不知云何見僧，僧何所見。」 ^n6

外道復問長者：「汝今云何自見？自何所見？」 ^n7

長者答言：「汝等各各自說所見，然後我說所見亦不難。」 ^n8

時有一外道作如是言：「長者！我見一切世間常，是則真實，餘者虛妄。」 ^n9a

復有說言：「長者！我見一切世間無常，此是真實，餘則虛妄。」 ^n9b

復有說言：「長者！世間常無常，此是真實，餘則虛妄。」 ^n9c

復有說言：「世間非常非無常，此是真實，餘則虛妄。」 ^n9d

復有說言：「世有邊，此是真實，餘則虛妄。」 ^n10a

復有說言：「世無邊，此是真實，餘則虛妄。」 ^n10b

復有說言：「世有邊無邊。」 ^n10c

復有說言：「世非有邊非無邊。」 ^n10d

復有說言：「命即是身。」 ^n11a

復有說言：「命異身異。」 ^n11b

復有說言：「如來死後有。」 ^n12a

復有說言：「如來死後無。」 ^n12b

復有說言：「如來死後有無。」 ^n12c

復有說言：「如來死後非有非無，此是真實，餘則虛妄。」 ^n12d

諸外道語長者言：「我等各各已說所見，汝復應說汝所見！」 ^n13

長者答言：「我之所見，真實有為思量緣起。若復真實有為思量緣起者，彼則無常，無常者是苦，如是知已，於一切見都無所得。 ^n14

如汝所見：世間常，此是真實，餘則虛妄者，此見真實有為思量緣起，若真實有為思量緣起者，是則無常，無常者是苦。 ^n15

是故汝等習近於苦、唯得於苦、堅住於苦、深入於苦。 ^n16

如是汝言世間無常，此是真實，餘則虛妄，有如是咎。 ^n17

世間常無常、非常非無常；世有邊、世無邊，世有邊無邊、世非有邊非無邊；命即是身，命異身異；如來死後有、如來死後無、如來死後有無、如來死後非有非無：此是真實，餘則虛妄，皆如上說。」 ^n18

有一外道語給孤獨長者言：「如汝所說，若有見，彼則真實有為思量緣起者，是無常法，若無常者是苦，是故長者所見，亦習近苦、得苦、住苦、深入於苦。」 ^n19

長者答言：「我先不言所見者，是真實有為思量緣起法，悉皆無常，無常者是苦。知苦已，我於所見無所得耶？」 ^n20

彼外道言：「如是，長者！」 ^n21

爾時，給孤獨長者於外道精舍，伏彼異論，建立正論。於異學眾中作師子吼已，往詣佛所，稽首禮足，退坐一面。以向與諸外道共論事，向佛廣說。 ^n22

佛告給孤獨長者：「善哉！善哉！宜應時時摧伏愚癡外道，建立正論。」 ^n23

佛說是語已，給孤獨長者歡喜隨喜，作禮而去。^n24
