# 如實知經

如是我聞：一時，佛住〔波羅奈國〕仙人住處鹿野苑中。 ^n1

爾時，世尊告諸比丘：「若沙門、婆羅門，於苦聖諦不如實知、苦集聖諦不如實知、苦滅聖諦不如實知、苦滅道跡聖諦不如實知，當知是沙門、婆羅門，不得脫苦。 ^n2a

若沙門、婆羅門，於苦聖諦如實知、於苦集聖諦如實知、於苦滅聖諦如實知、於苦滅道跡聖諦如實知，當知是沙門、婆羅門，解脫於苦。」 ^n2b

佛說此經已，諸比丘聞佛所說，歡喜奉行。 ^n3

如於苦不解脫、解脫，如是〔於〕惡趣不解脫、解脫，堪能捨戒退減、不捨戒退減，能自說得過人法自證、不能自說得過人法作證，能於此外求良福田、不能於此外求良福田，能於此外求大師、不能於此外求大師，不能越苦、堪能越苦，不堪能脫苦、堪能脫苦。 ^n4

如是上諸經重說，悉繼以偈：
若不知苦者，及彼眾苦因、一切諸苦法、寂滅永無餘，
若不知道跡，能思一切苦；心解脫於苦，慧解脫亦然，
不能越眾苦，令苦究竟脫。若如實知苦，亦知眾苦因，
及一切諸苦、永滅盡無餘，若復如實知、息苦之道跡；
意解脫具足，慧解脫亦然，堪能越眾苦，究竟得解脫。 ^n5

佛說此經已，諸比丘聞佛所說，歡喜奉行。^n6
