# 燒熱經

如是我聞：一時，佛住毘舍離獼猴池側重閣講堂。 ^n1

爾時，世尊告諸比丘：「愚癡無聞凡夫比丘，寧以火燒熱銅籌以燒其目，令其熾然，不以眼識取於色相，取隨形好。
所以者何？取於色相，取隨形好故，墮惡趣中，如沈鐵丸。 ^n2a

愚癡無聞凡夫，寧燒鐵錐以鑽其耳，不以耳識取其聲相，取隨聲好。
所以者何？耳識取聲相，取隨聲好者，身壞命終墮惡趣中，如沈鐵丸。 ^n2b

愚癡無聞凡夫，寧以利刀斷截其鼻，不以鼻識取於香相，取隨香好。
所以者何？以取香相，取隨香好故，身壞命終墮惡趣中，如沈鐵丸。 ^n2c

愚癡無聞凡夫，寧以利刀斷截其舌，不以舌識取於味相，取隨味好。
所以者何？以取味相，隨味好故，身壞命終墮惡趣中，如沈鐵丸。 ^n2d

愚癡無聞凡夫，寧以剛鐵利槍以刺其身，不以身識取於觸相及隨觸好。
所以者何？以取觸相及隨觸好故，身壞命終墮惡趣中，如沈鐵丸。 ^n2e

諸比丘！睡眠者是愚癡活、是癡命、無利、無福，然諸比丘寧當睡眠，不於彼色而起覺想。若起覺想者，必生纏縛、諍訟，能令多眾起於非義，不能饒益安樂天人。 ^n2f

彼多聞聖弟子作如是學：我今寧以熾然鐵槍以貫其目，不以眼識取於色相，墮三惡趣，長夜受苦。 ^n3a

我從今日，當正思惟，觀眼無常、有為、心、緣生法。若色、眼識、眼觸、眼觸因緣生受──內覺若苦、若樂、不苦不樂，彼亦無常、有為、心、緣生法。 ^n3b

耳、鼻、舌、身入處，當如是學：寧以鐵槍貫其身體，不以身識取於觸相及隨觸好故，墮三惡道。 ^n4a

我從今日，當正思惟，觀身無常、有為、心、緣生法。若觸、身識、身觸、身觸因緣生受──內覺若苦、若樂、不苦不樂，彼亦無常、有為、心、緣生法。 ^n4b

多聞聖弟子作如是學：睡眠者，是愚癡活、癡命，無果、無利、無福。我當不眠，亦不起覺想，起想者生於纏縛、諍訟，令多人非義饒益，不得安樂。 ^n5

多聞聖弟子如是觀者，於眼生厭，若色、眼識、眼觸、眼觸因緣生受──內覺若苦、若樂、不苦不樂，彼亦生厭。厭故不樂，不樂故解脫，解脫知見：我生已盡、梵行已立、所作已作、自知不受後有。 ^n6a

耳、鼻、舌、身、意，亦復如是。」 ^n6b

佛說此經已，諸比丘聞佛所說，歡喜奉行。^n7
