# 三二七

聞如是： ^n1

一時，佛在舍衛國祇樹給孤獨園。 ^n2

爾時，世尊與無央數之眾而為說法。 ^n3

爾時，座上有一比丘，便生此念：願如來告我有所論說。 ^n4

爾時，世尊知比丘心中所念，告諸比丘：「若有比丘生此念：如來躬教訓我。 ^n5

彼比丘戒具清淨，無有瑕穢，修行止觀，樂閑靜之處。
若復比丘意欲求衣被、飲食、牀敷臥具、病瘦醫藥者，亦當戒德成就，在空閑處而自修行，與止觀共相應。
若復比丘欲求知足者，當念戒德具足，在閑靜處而自修行，與止觀共相應。
若復比丘欲求使四部之眾、國王、人民有形之類所見識知，彼當念戒德具足。
若復比丘意欲求四禪，中無悔心，亦不變易，當念戒德成就。
若復比丘意欲求四神足，彼亦當戒德具足。
若復比丘意欲求八解脫門而無罣礙，彼當念戒德具足。
若復比丘意欲求天耳，徹聽聞天人聲，當念戒德具足。
若復比丘意欲求知他人心中所念，諸根缺漏，彼亦當念戒德具足。
若復比丘意欲求知眾生心意，有欲心、無欲心，有瞋恚心、無瞋恚心，有愚癡心、無愚癡心，如實知之。有愛心、無愛心，有受心、無受心，如實知之。有亂心、無亂心，有疾心、無疾心，有少心、無少心，有量心、無量心，有痛心、無痛心，有三昧心、無三昧心，有解脫心、無解脫心，如實知之。欲如是者，當念戒德具足。
若復比丘意欲得無量神足，分一身作無數，復還合為一，踊沒自在，化身乃至梵天，彼當念戒德具足。
若復比丘意欲求自憶宿世無數劫事，或一生、二生……乃至千生、百千億生、成劫、敗劫、成敗之劫，不可稱計。我曾死此生彼，名某、字某，或從彼終，來生此間；自憶如此無數劫事，當念戒德具足而無他念。
若復比丘意欲求天眼，徹視觀眾生類善趣、惡趣，善色、惡色，若好、若醜，如實知之。或復有眾生身、口、意行惡，誹謗賢聖，身壞命終，生地獄中；或復有眾生身、口、意行善，不誹謗賢聖，心意正見，身壞命終，生善處天上；意欲如是者，當念戒德具足。
若復比丘意欲求盡有漏，成無漏心解脫、智慧解脫：生死已盡，梵行已立，所作已辦，更不復受胎，如實知之；彼當念戒德具足，內自思惟無有亂想，居在閑處。 ^n6

諸比丘！當念戒德具足，無他餘念，威儀成就具足，少過常恐，何況大者！ ^n7

若有比丘意欲使如來共論者，常念戒德具足；已戒德具足，當念聞具足；聞已具足，當念施具足；施已具足，當念智慧具足，解脫知見，皆悉具足。 ^n8

若比丘戒身、定身、慧身、解脫身、解脫知見身具足者，便為天、龍、鬼神所見供養，可敬、可貴，天、人所奉。
是故，諸比丘！當念五分法身具足者，是世福田，無能過者。如是，諸比丘！當作是學！」 ^n9

爾時，諸比丘聞佛所說，歡喜奉行！^n10
