# 世間經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「如來自覺世間，亦為他說，如來知世間。如來自覺世間集，亦為他說，如來斷世間集。如來自覺世間滅，亦為他說，如來世間滅作證。如來自覺世間道跡，亦為他說，如來修世間道跡。 ^n3

若有一切盡普正，有彼一切如來知見覺得。所以者何？如來從昔夜覺無上正盡之覺，至于今日夜，於無餘涅槃界，當取滅訖。於其中間，若如來口有所言說，有所應對者，彼一切是真諦，不虛不離於如，亦非顛倒，真諦審實。 ^n4

若說師子者，當知說如來。所以者何？如來在眾有所講說，謂師子吼，一切世間，天及魔、梵、沙門、梵志，從人至天，如來是梵有，如來至冷有，無煩亦無熱，真諦不虛有。」 ^n5

於是，世尊說此頌曰：
知一切世間，出一切世間，說一切世間，一切世如真。
彼最上尊雄，能解一切縛，得盡一切業，生死悉解脫。
是天亦是人，若有歸命佛，稽首禮如來，甚深極大海。
知已亦修敬，諸天香音神，彼亦稽首禮，謂隨於死者。
稽首禮智士，歸命人之上，無憂離塵安，無礙諸解脫。
是故當樂禪，住遠離極定，當自作燈明，無我必失時，
失時有憂慼，謂墮地獄中。 ^n6

佛說如是，彼諸比丘聞佛所說，歡喜奉行。^n7
