# 師子經

如是我聞：一時，佛住〔波羅奈〕國、仙人住處鹿野苑中。 ^n1

爾時，世尊告諸比丘：「如來聲聞作師子吼，說言已知、已知。不知如來、聲聞，於何等法已知，已知故作師子吼？謂苦聖諦，苦集聖諦，苦滅聖諦，苦滅道跡聖諦。」 ^n2

時天魔波旬作是念：沙門瞿曇住〔波羅奈〕國、仙人住處鹿野苑中，為諸聲聞說法，乃至已知四聖諦。我今當往，為作留難。 ^n3

化作年少，住於佛前，而說偈言：
何於大眾中，無畏師子吼，謂呼無有敵，望調伏一切？ ^n4

爾時，世尊作是念：惡魔波旬欲作嬈亂。即說偈言：
如來於一切，甚深正法律，方便師子吼，於法無所畏。若有智慧者，何故自憂怖？ ^n5

時魔波旬作是念：沙門瞿曇已知我心。內懷憂慼，即沒不現。^n6
