# 金剛經

如是我聞：一時，佛住金剛聚落，跋求摩河側薩羅梨林中。 ^n1

爾時，世尊為諸比丘說不淨觀，讚歎不淨觀言：「諸比丘！修不淨觀、多修習者，得大果、大福利。」 ^n2

時諸比丘修不淨觀已，極厭患身，或以刀自殺，或服毒藥，或繩自絞，投巖自殺，或令餘比丘殺。 ^n3

有異比丘，極生厭患惡露不淨，至鹿林梵志子所，語鹿林梵志子言：「賢首！汝能殺我者，衣、缽屬汝。」 ^n4

時鹿林梵志子，即殺彼比丘，持刀至跋求摩河邊洗刀。 ^n5

時有魔天，住於空中，讚鹿林梵志子言：「善哉！善哉！賢首！汝得無量功德，能令諸沙門釋子持戒有德〔者〕，未度者度，未脫者脫，未穌息者令得穌息，未涅槃者令得涅槃；諸長利衣缽雜物，悉皆屬汝。」 ^n6

時鹿林梵志子，聞讚歎已，增惡邪見，作是念：我今真實大作福德，令沙門釋子持戒功德者，未度者度，未脫者脫，末穌息者令得穌息，未涅槃者令得涅槃；衣缽雜物，悉皆屬我。於是手執利刀，循諸房舍，諸經行處，別房、禪房，見諸比丘，作如是言：「何等沙門持戒有德，未度者我能令度，未脫者令脫，未穌息者令得穌息，未涅槃令得涅槃。」 ^n7

時有諸比丘厭患身者，皆出房舍，語鹿林梵志子言：「我未得度，汝當度我！我未得脫，汝當脫我！我未得穌息，汝當令我得穌息！我未得涅槃，汝當令我得涅槃！」 ^n8

時鹿林梵志子，即以利刀殺彼比丘，次第乃至殺六十人。 ^n9

爾時，世尊至十五日說戒時，於眾僧前坐，告尊者阿難：「何因、何緣，諸比丘轉少、轉減、轉盡？」 ^n10

阿難白佛言：「世尊為諸比丘說修不淨觀，讚歎不淨觀，諸比丘修不淨觀已，極厭患身，廣說乃至殺六十比丘。世尊！以是因緣故，令諸比丘轉少、轉減、轉盡。唯願世尊，更說餘法，令諸比丘聞已，勤修智慧，樂受正法，樂住正法！」 ^n11

佛告阿難：「是故，我今次第說住微細住，隨順開覺。已起、未起惡不善法，速令休息，如天大雨，起、未起塵，能令休息。如是比丘修微細住，諸起、未起惡不善法，能令休息。 ^n12

阿難！何等為微細住，多修習隨順開覺，已起、未起惡不善法，能令休息？ ^n13a

謂安那般那念住。」 ^n13b

阿難白佛：「云何修習安那般那念住，隨順開覺，已起、未起惡不善法，能令休息？」 ^n14

佛告阿難：「若比丘依止聚落，如前廣說，乃至如滅出息念而學。」 ^n15

佛說此經已，尊者阿難聞佛所說，歡喜奉行。^n16
