# 樹經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若族姓子，捨諸世務，出家學道，剃除鬚髮，著袈裟，正信非家，出家學道。 ^n2

如是出家，而於其中，有愚癡士夫，依止聚落、城邑，晨朝著衣持缽，入村乞食，不善護身，不守根門，不攝其念，觀察女人少壯好色而生染著。不正思惟，心馳取相，趣色欲想，為欲心熾盛，燒心、燒身，返俗還戒而自退沒。厭離俗務，出家學道而反染著，增諸罪業而自破壞，沉翳沒溺。 ^n3

有五種大樹，其種至微，〔漸〕生長巨大，而能映障眾雜小樹，蔭翳萎悴，不得生長。何等〔為〕五？ ^n4a

謂揵遮耶樹、迦捭多羅樹、阿濕波他樹、優曇缽羅樹、尼拘留他樹。 ^n4b

如是五種〔大〕樹，種子至微，而漸漸長大，蔭覆諸節，能令諸節蔭覆墮臥。 ^n4c

〔有五種心樹，種子至微，以增長故，令善心蔭覆墮臥。〕何等為五？ ^n5a

謂貪欲蓋漸漸增長，〔瞋恚〕、睡眠、掉悔、疑蓋漸漸增長。 ^n5b

〔如是五種心樹〕，以增長故，令善心蔭覆墮臥。 ^n5c

若修、習七覺支，多修習已，轉成不退。何等為七？ ^n6a

謂念覺支，擇法、精進、猗、喜、定、捨覺支。 ^n6b

如是七覺支，修、習、多修習已，轉成不退轉。」 ^n6c

佛說此經已，諸比丘聞佛所說，歡喜奉行。^n7
