# 賣色經

如是我聞：一時，佛住〔波羅奈〕國仙人住處鹿野苑中。 ^n1

時尊者大目揵連，尊者勒叉那比丘，晨朝共入〔波羅奈〕城乞食。於路中，尊者大目揵連思惟顧念，欣然微笑。 ^n2

時尊者勒叉那白尊者大目揵連言：「世尊及世尊弟子，欣然微笑，必有因緣，何緣尊者今日欣然微笑？」 ^n3

尊者大目揵連語尊者勒叉那：「此非時問，且乞食還，詣世尊前，當問此事。」 ^n4

時俱入城，乞食還。洗足，舉衣缽，俱詣世尊，稽首禮足，退坐一面。 ^n5

時尊者勒叉那問尊者大目揵連：「晨朝路中，何因何緣欣然微笑？」 ^n6

尊者大目揵連語尊者勒叉那：「我於路中，見一大身眾生，舉體膿壞，臭穢不淨，乘虛而行。〔烏、鵰〕、鷲野干、餓狗，隨逐擭食，啼哭號呼。我念眾生得如是身，受如是苦，一何痛哉！」 ^n7

佛告諸比丘：「我亦見此眾生，而不說者、恐不信故。
所以者何？如來所說，有不信者，是愚癡人，長夜受苦。 ^n8

此眾生者，過去世時，於此波羅捺城，為女人賣色自活。時有比丘於迦葉佛所出家，彼女人以不清淨心，請彼比丘，比丘直心受請，不解其意。女人瞋恚，以不淨水灑比丘身，緣斯罪故，已地獄中受無量苦。地獄餘罪，今得此身，續受斯苦。 ^n9

諸比丘！如大目揵連所見，真實不異，當受持之。」 ^n10

佛說是經已，諸比丘聞佛所說，歡喜奉行。^n11
