# 瞿迦梨經

如是我聞：一時，佛住王舍城迦蘭陀竹園。 ^n1

時有娑婆世界主梵天王，日日精勤往詣佛所，尊重供養。 ^n2

時娑婆世界主作是念：今旦太早而來見佛，正值世尊入大三昧，我等且當入提婆達多伴黨瞿迦梨比丘房中。作是念已，即入彼房。至房戶中，以指扣戶，口說是言：「瞿迦梨！瞿迦梨！於舍利弗、〔目揵連〕所起淨信心，汝莫長夜得不饒益苦。」 ^n3

瞿迦梨言：「汝是誰？」 ^n4

梵天答言：「娑婆世界主梵天王。」 ^n5

瞿迦梨言：「世尊不記汝得阿那含耶？」 ^n6

梵天王言：「如是，比丘！」 ^n7

瞿迦梨言：「汝何故來？」 ^n8

娑婆世界主梵天王〔念〕言：此不可治，即說偈言：
於無量處所，生心欲籌量，何有黠慧者，而生此覺想？無量而欲量，是陰蓋凡夫。 ^n9

時娑婆世界主梵天王，往詣佛所，稽首禮足，退坐一面，白佛言：「世尊！我常日日勤到佛所，親覲供養。我作是念：今旦太早來見世尊，正值世尊入〔大〕三昧，我且當入提婆達多伴黨瞿迦梨比丘房中。即住戶中，徐徐扣戶，口說是言：瞿迦梨！瞿迦梨！當於舍利弗、目揵連賢善智慧者所，起淨信心，莫長夜得不饒益苦。瞿迦梨言：汝是誰？我即答言：是娑婆世界主梵天王。瞿迦梨言：世尊不記汝得阿那含耶？我即答言：如是。瞿迦梨復言：汝何故來？我作是念：此不可治，即說偈言：
於不可量處，發心欲籌量，不可量欲量，是陰蓋凡夫。」 ^n10

佛語梵王：「如是，如是，梵王！於不可量處，而發心欲量，何有智慧人，而生此妄想？不可量欲量，是陰蓋凡夫。」 ^n11

佛說此經已，娑婆世界主梵天王聞佛所說，歡喜隨喜，從座起，為佛作禮，即沒不現。^n12
