# 貧窮經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「世有欲人貧窮，為大苦耶？」
諸比丘白曰：「爾也，世尊！」 ^n3a

世尊復告諸比丘曰：「若有欲人貧窮舉貸他家財物，世中舉貸他家財物，為大苦耶？」
諸比丘白曰：「爾也，世尊！」 ^n3b

世尊復告諸比丘曰：「若有欲人舉貸財物，不得時還，白曰長息，世中長息，為大苦耶？」
諸比丘白曰：「爾也，世尊！」 ^n3c

世尊復告諸比丘曰：「若有欲人長息不還，財主責索，世中財主責索，為大苦耶？」
諸比丘白曰：「爾也，世尊！」 ^n3d

世尊復告諸比丘曰：「若有欲人財主責索，不能得償，財主數往至彼求索，世中財主數往至彼求索，為大苦耶？」
諸比丘白曰：「爾也，世尊！」 ^n3e

世尊復告諸比丘曰：「若有欲人財主數往至彼求索，彼故不還，便為財主之所收縛，世中為財主收縛，為大苦耶？」
諸比丘白曰：「爾也，世尊！」 ^n3f

「是為世中有欲人貧窮是大苦，世中有欲人舉貸財物是大苦，世中有欲人舉貸長息是大苦，世中有欲人財主責索是大苦，世中有欲人財主數往至彼求索是大苦，世中有欲人為財主收縛是大苦。 ^n4

如是若有於此聖法之中，無信於善法，無禁戒、無博聞、無布施、無智慧於善法，彼雖多有金、銀、琉璃、水精、摩尼、白珂、螺璧、珊瑚、琥珀、碼碯、瑇瑁、硨磲、碧玉、赤石、琁珠，然彼故貧窮，無有力勢，是我聖法中說不善貧窮也。 ^n5a

彼身惡行，口、意惡行，是我聖法中說不善舉貸也。 ^n5b

彼欲覆藏身之惡行，不自發露，不欲道說，不欲令人訶責，不順求；欲覆藏口、意惡行，不自發露，不欲道說，不欲令人訶責，不順求，是我聖法中說不善長息也。 ^n5c

彼或行村邑及村邑外，諸梵行者見已，便作是說：『諸賢！此人如是作、如是行、如是惡、如是不淨，是村邑刺。』彼作是說：『諸賢！我不如是作、不如是行、不如是惡、不如是不淨，亦非村邑刺。』是我聖法中說不善責索也。 ^n5d

彼或在無事處，或在山林樹下，或在空閑居，念三不善念──欲念、恚念、害念，是我聖法中說不善數往求索也。 ^n5e

彼作身惡行，口、意惡行，彼作身惡行，口、意惡行已，因此緣此，身壞命終，必至惡處，生地獄中，是我聖法中說不善收縛也。 ^n5f

我不見縛更有如是苦、如是重、如是麁、如是不可樂，如地獄、畜生、餓鬼縛也。此三苦縛，漏盡阿羅訶比丘已知滅盡，拔其根本，永無來生。」 ^n6

於是，世尊說此頌曰：
世間貧窮苦，舉貸他錢財；舉貸錢財已，他責為苦惱。
財主往求索，因此收繫縛；此縛甚重苦，世間樂於欲。
於聖法亦然，若無有正信；無慚及無愧，作惡不善行。
身作不善行，口意俱亦然；覆藏不欲說，不樂正教訶。
若有數數行，意念則為苦；或村或靜處，因是必有悔。
身口習諸行，及意之所念；惡業轉增多，數數作復作。
彼惡業無慧，多作不善已；隨所生畢訖，必往地獄縛。
此縛最甚苦，雄猛之所離；如法得財利，不負得安隱。
施與得歡喜，二俱皆獲利；如是諸居士，因施福增多。
如是聖法中，若有好誠信；具足成慚愧，庶幾無慳貪。
已捨離五蓋，常樂行精進；成就諸禪定，滿具常棄樂。
已得無食樂，猶如水浴淨；不動心解脫，一切有結盡。
無病為涅槃，謂之無上燈；無憂無塵安，是說不移動。 ^n7

佛說如是，彼諸比丘聞佛所說，歡喜奉行。^n8
